qundao/data-zh-poetry huggingface dataset:
和叶水心马塍歌
作者：赵汝谠
朝代：宋

昔年家住长安里，春风尽日香尘起。纷纷车马过绮陌，买花人多少人识。王侯第宅连苑墙，粲若琼蕊敷丹房。花窠近取马塍本，曲栏高槛深迷藏。主欢对客小举袖，击鼓吹箫满前后。真珠一斛聘国姝，琥珀千杯酌天酒。几年农器不铸兵，雨耕云穫歌且行。种花土腴无水旱，园税十倍田租平。挐音来近菰蒲住，演漾回溪通枉渚。霜晴沙浅橘林明，日暮水浑鱼网聚。东门故侯应自许，灞陵醉尉宁须怒。何当学稼随老农，荷锄驱犊田中去。
和巩栗斋丰翠蛟亭
作者：赵汝谠
朝代：宋

众峰抱苍龙，蟠屈翠蛟水。放之两崖閒，奔汹不得止。涛澜生席上，雷雹转石底。恍疑天柱摇，将拔阴洞起。苏公雄气压，诗骨得山髓。指麾驱鲲鲸，赫奕动箕尾。纷纷下土人，蚁垤自封侈。骤观目睛眩，笔坠汗流泚。坐令空谷啸，声彻霄汉里。君来松根吟，仙者相去咫。老蛟破锁出，馀怒犹未已。决开涧千丈，散作雾五里。今年溪湖乾，草树生意靡。寸泉落山苗，灵药起垂死。遗吾云子饭，报汝青玉几。野人寻泉窦，筒坏方复理。泓然山巅池，冬夏常若此。
囊山寺
作者：赵汝谠
朝代：宋
体裁：古风

松门包土囊，石径驻尘鞅。征途悄愁辛，意豁金利爽。鼓钟殷林际，堂殿攀磴上。有亭依后冈，极眺一何朗。海光混苍碧，云思浮渺漭。良久空雨霏，风泉谷交响。岩龛寄禅迹，古佛瞻刻像。更欲步层巅，荒烟晚迷罔。
夏日与客饮水云馆
作者：赵汝谠
朝代：宋

虚馆涵景阔，遐观展幽心。水云自闲澹，千载宁异今。潮生泛舟去，栏楯动黝深。野树开田庐，平绿日半阴。浙塘似髣髴，久客含沉吟。颇忻溪庖鲜，笋荔供酌斟。孤塔忽心晚，林飞羡归禽。丘樊会当返，即此思投簪。
宿枕峰寺怀舅氏有作
作者：赵汝谠
朝代：宋
体裁：古风

野竹有慈性，丛生不相离。永怀寒泉感，昨与渭阳期。寺阁共秋晚，山云独移时。尚想谈论閒，丹颧映雪髭。气豪机事少，所嗜平生诗。起居今何如，会合渺难知。霜清雁荡骨，春蔼天台姿。混融入老笔，远寄江湖思。
寄题王宗卿答春堂
作者：赵汝谠
朝代：宋

天德不可名，煦濡在三春。母恩不可报，爱慕极终身。粲粲白华士，筑堂奉其亲。堂前种丛兰，堂后植脩筠。列卿禁武近，出牧藩条新。起居佩慈训，平谳宣皇仁。属怀音书遥，曷慰色笑频。驰神越海峤，竦睇彻昏晨。鼎钟曾足多，滫瀡良未珍。请将蓼莪义，一为君子陈。
屈原祠
作者：赵汝谠
朝代：宋

忠深独逢尤，怨极翻作歌。岂云嗜好异，奈此芳洁何。郢都值末造，听惑贤佞讹。令尹专国事，君王信秦和。内思谋谏尽，旁困谗嫉多。秉道身必斥，徇时则同波。我生帝降直，臣节安敢颇。痛心易激烈，危步难逶迤。忍观宗绪坠，去复念本柯。采藻或涧滨，茹芝亦岩阿。下将从彭咸，终已投汨罗。湘水碧湛湛，湘山郁峨峨。昔存怀沙恨，今见垂纶过。仲夏草树蕃，初华粲莲荷。禅栖寄幽祀，羁思发长哦。风雅尚遗音，景宋寖殊科。远游一感叹，白首留江沱。
岳麓寺
作者：赵汝谠
朝代：宋

霁景映苍麓，岚光泛层峦。清和惬幽步，窈缭穷遐观。偶与文会俱，未觉心赏阑。一窗奥明具，万象高下宽。城郭隐沙际，庙宫见林端。引涧日流厨，取泉时出山。摩挲云杉去，惆怅烟竹寒。嘤鸣感伐木，肥遁思考槃。邹公有荒台，百世名不刊。悠悠湘波去，使我空长叹。
开福寺
作者：赵汝谠
朝代：宋

萧辰款招提，近郭野趣深。广池映茂树，秋水涵夕阴。及兹尘事暇，谁与同幽襟。竹密隐江艇，荷衰净云岑。暑宫覆玉井，春囿开丹林。繁华荒王迹，寂寞英霸心。图剑归把玩，光棱就销沉。哀乐物所感，兴废理可寻。聊以舒永眺，庶将慰孤吟。
斋居即事
作者：赵汝谠
朝代：宋
体裁：古风

累石欲拟山，附垠爱生竹。半寻裁方沼，筒水注兹足。鸂鶒游其内，焉知海鸥浴。始收春葩丹，倏长夏条绿。观物各自遂，抚时一何速。深居有广思，纡履无远瞩。圣出营世宁，哲潜避身辱。高情或贻诮，散迹乃见局。逝将从负樵，归老寒涧曲。
楼望
作者：赵汝谠
朝代：宋

倚墙茂树阴，交覆状垂盖。面岑可为楼，所惜著亭隘。试凭工师手，高取空阔界。材章来何山，得补榱栋坏。泮宫对突兀，雉堞隐萦带。老榕剪东枝，遂破群碧碍。闲云入秋眺，远霭增暮慨。心知飞鸟边，历历归路在。
游雷氏园怀吴公德夫
作者：赵汝谠
朝代：宋
体裁：古风

城丘焕朝景，郊甸熙春阳。谁能不行游，及尔聊徜徉。华栋敞中园，珍潭注方塘。惠风翼嘉殖，时鸟流音翔。岂伊丹卉间，而有修干苍。靡迤既徐步，萦纡亦深藏。忆与仁里亲，攀翻玩幽芳。抚迹已成故，斯人安可亡。前洲起新涨，远岫收残光。凭槛久怅望，江云眇何长。
溪次
作者：赵汝谠
朝代：宋

雾开辨石色，日出还溪光。午炊苍林间，暮宿寒沙傍。山径叶自下，泠然若飘霜。鸟雀静四野，田家已冬藏。我车独未停，王命严所将。瞻云惧霰集，明复踰崇冈。
登定王台
作者：赵汝谠
朝代：宋

湘中十七门，层层居中央。经营自何代，传是汉定王。穷力致远士，侧身思咸阳。地褊乃后绝，炎灵久无光。今非昔所望，林麓深青苍。歌舞来其上，军营在其旁。国人记本始，祠典脩烝尝。嘉节近楚俗，羁怀渺湖乡。野菊岂不采，含英待秋霜。风骚企高调，登览独成章。
直州
作者：赵汝谠
朝代：宋

时潦汇众川，朝暾耀中洲。岸回挐音急，水抱禅宇幽。竹树相覆带，云沙更荡浮。估船乘波发，渔艇沿潭游。他屿亦可登，爱此所览周。东轩既延伫，西阁复夷犹。归求种嘉橘，老欲守故丘。贾谊何远去，屈原竟深投。俗卑忌才高，世浊憎多修。请将招隐作，往和沧浪讴。
访张宣公书院
作者：赵汝谠
朝代：宋

神龙翔庆霄，威凤乘阳晖。德隆昌运合，教薄英才衰。圣武起王功，哲儒植邦基。温纯州殿讲，深切玉璪规。贤轨宁遽倾，休风倏潜移。巧缘一州将，辍此万乘师。退抱康世模，济川舍其维。收士云麓深，会友雪岳奇。闵曾行独显，吕葛策未施。绝响旷孰嗣，素编烟今垂。永眷游习地，载瞻燕居仪。驾言往城南，翻动湘中思。景迫昧见道，登堂惘如遗。方池秋泉清，脩径晨露滋。荷老莫采折，草荒欲芟治。徘徊重抚事，咏叹空复辞。
读昭君曲
作者：赵汝谠
朝代：宋
体裁：七言律诗

昭君死作千年土，曲在人间调不同。绝塞烟沙空玉质，深宫日月自春风。当时有恨传骚客，往事无心论画工。已分二坐终寂寞，雁飞曾过上林中。
谢叶水心作先铭
作者：赵汝谠
朝代：宋

隙驹日月驰，拱木霜露莘。孤生望苍旻，永念负慈地。内德不越阃，先铭欲存世。以兹沥丹素，延首冀嘉惠。大匠斡九京，篇成重覃思。发函已百拜，陈庙复三喟。石之表故阡，脩麓出光气。耿如瞻其亲，端用贻尔类。道归统会阔，躬探玄颐秘。云章开人文，天笔垂古制。照照训典立，亹亹伦纪备。遂登秦汉前，上与骚雅俪。碑板落东南，贝玉失瑰异。膏濡沦朽骨，黼藻被幽隧。史职补王明，陋巷压高位。馀波扬懿则，惧忝弗克嗣。士恢宇宙心，学竟圣贤事。整驾期远造，为基戒中坠。岳峻尚可攀，海深安可计。勖哉奉格言，没齿无敢替。
赠景建将入都赠别
作者：赵汝谠
朝代：宋

子先文章宗，秀种凌孔翠。观风多儒郡，籍籍罕与辈。客远纡劳思，交新惬清会。说诗延秋色，造极超古对。敏识入误领，玄功谢彫绘。颇云幼把笔，涛涌亦川汇。中探阴符髓，意蹑海蟾背。悄然忽坐愁，穷老少所遂。雄都始旋轸，上国专结佩。八纮张云罗，局士绳墨内。名场沾童肤，奇质委蒿艾。卿侯雅如赏，荣爵宁尔爱。早拜王命归，声明耀群昧。吾衰愧尸职，笺劾力自退。奋身登金台，农野甘秉耒。
道林寺
作者：赵汝谠
朝代：宋

伐鼓发东津，弭楫游西林。渺看汀渚隔，迥入烟云深。脩庑涧风凉，古殿山气阴。晨彩发稚竹，夏音转幽禽。寥寥放逐迹，落落羁旅吟。奇翰动屋壁，高名照冈岑。文精公侯小，道胜天人钦。诚愿息世纷，傥期开士寻。从之未可得，年鬓上愁侵。
遗虎皮谢
作者：赵汝谠
朝代：宋

龙岩县令亦好奇，腊月赠我生虎皮。霜牙电睛已寂寞，鹊形剪斑犹陆离。最珍肩脊不受箭，须爪皆具无缺亏。革工入手硝使熟，软可寝藉忘其威。想当枯草穷秋时，风皞谷震落日低。岂知与世玩文采，叹息摩挲为赋诗。
题会春苑
作者：赵汝谠
朝代：宋
体裁：七言绝句

草荒故苑几春风，尚想花开春树红。欲问当时马王事，寂寥残照野亭中。
题浯溪中兴碑
作者：赵汝谠
朝代：宋

苍崖插浯溪，清涨湿元颂。费墨合屋高，千年此安用。鲸翻天宝末，云滃朔方众。还都迎上皇，呜咽抱馀痛。两宫重宴乐，万国尽朝贡。当时纪成功，小雅见微讽。颜公发劲画，金玉相错综。我于碑刻间，众羽得孤凤。艰危人物难，忠烈鬼神重。摹取挂野堂，英风凛生栋。
高文庙
作者：赵汝谠
朝代：宋

盛朝陵谷远，遗庙林麓长。美哉汉二君，百世常流光。功高拯涂炭，德盛敦农桑。兴礼表儒化，授经恢士方。尽令秦网坏，汔复周道康。下国崇明祀，令人荐嘉尝。豆笾列臣佐，冠佩参侯王。苍发商山中，素编谷城傍。曾云绛灌辈，敢厕萧曹行。奇才洛阳子，抱策意激扬。兰芷吊沉汨，风沙叹游湘。遇合从古难，赋骚空自伤。逮平袭衰绪，终献委绝纲。罔念开承初，巍巍炎祚昌。阶庭上藓迹，祝史陈椒浆。跪起敢不敬，咏歌独无忘。
鬰孤台
作者：赵汝谠
朝代：宋
体裁：古风

杖藜登高台，四远披天风。清川漾光远，碧嶂含姿浓。闾井满后前，雉谯夹西东。雄为一州表，阔会群境从。摧颓久笼鹤，迅逸遐征鸿。矫首望丹阙，烟氛多翳蒙。南方少佳月，竟岁四五逢。稍喜今夕霁，迥当凉秋中。衰影朗在照，空庭恣鸣蛩。石栏叶露下，吟思殊未终。
句
作者：赵汝迕
朝代：宋

何用长堤柳，将眉与世颦。夜雨梧桐王子府，春风杨柳相公桥。
句·其一
作者：赵汝迕
朝代：宋

何用长堤柳，将眉与世颦。
句·其二
作者：赵汝迕
朝代：宋

夜雨梧桐王子府，春风杨柳相公桥。
哭赵蹈中
作者：赵汝迕
朝代：宋
体裁：七言律诗

族老今为海内怜，清名多是布衣传。一封表乞从师郡，千里神寒觅句年。水镜照人前日政，雨丝吹旐别时船。离家忆值梅初白，梅未成阴失此贤。
四圣观纳凉
作者：赵汝迕
朝代：宋

林宫暑自薄，短簟逸人眠。树系来时马，风移听处蝉。药童清入画，道士默如禅。忽忆山中雪，瘦梅逋老阡。
四圣观纳凉
作者：赵汝迕
朝代：宋

林宫暑自薄，短簟逸人眠。
树繫来时马，风移听处蝉。
药童清入画，道士默如禅。
忽忆山中雪，瘦梅逋老阡。
括溪停舟
作者：赵汝迕
朝代：宋
体裁：五言律诗

树古半成槎，溪边历历斜。寒林欲无路，小坞不多家。去客背流叶，停舟见暮鸦。朝朝省秋水，频减一痕沙。
清平乐·初莺细雨
作者：赵汝迕
朝代：宋
体裁：词

初莺细雨。杨柳低愁缕。烟浦花桥如梦里。犹记倚楼别语。小屏依旧围香。恨抛薄醉残妆。判却寸心双泪，为他花月凄凉。
隠真洞
作者：赵汝造
朝代：宋

鼎湖剑佩有遗踪，唐室真人羽化同。
九转药成丹竈冷，五云车去玉堂空。
仙家日月蓬壶裏，尘世烟花梦寐中。
徒有旧山流水畔，古松枝叶苦吟风。
重建神秀楼追和忠定公韵
作者：赵汝遇
朝代：宋

峨峨城南楼，缔创知几时。楼前中津水，潮来复潮归。眷此云海区，襟带东西溪。图牒考往事，杳杳孤鸿飞。传闻昔芜城，陋若枳棘篱。鼎新赖宗衮，欲与千年期。纪事属东莱，字字皆吾师。甲子甫一周，孙枝继成规。壁垒访遗迹，阑干纳馀晖。农隙既閒暇，溟波日平夷。班春布宽大，谕俗无浇漓。乔木有世臣，惟有乃似之。此段信奇事，今昨何是非。指顾旧观还，略不烦文移。落成当元夜，月华流客衣。前作信高韵，新篇实英词。却笑岘山语，登临何足悲。
重建神秀楼追和忠定公韵
作者：赵汝遇
朝代：宋

峨峨城南楼，缔创知几时。
楼前中津水，潮来復潮归。
眷此云海区，襟带东西溪。
图牒考往事，杳杳孤鸿飞。
传闻昔芜城，陋若枳棘篱。
鼎新頼宗衮，欲与千年期。
纪事属东莱，字字皆吾师。
甲子甫一周，孙枝继成规。
壁垒访遗蹟，阑干纳余晖。
农隙既閒暇，溟波日平夷。
班春布宽大，谕俗无浇漓。
乔木有世臣，惟有乃似之。
此段信奇事，今昨何是非。
指顾旧观还，略不烦文移。
落成当元夜，月华流客衣。
前作信高韵，新篇实英词。
却笑岘山语，登临何足悲。
中秋月
作者：赵汝鏏
朝代：宋
体裁：七言律诗

坐待银盘出海波，光华此夕看还多。娟娟丰骨清如洗，皓皓冰姿玉就磨。庾老登楼饶逸兴，李仙把盏发狂歌。醉来欲舞尊前影，飞上寒宫伴素娥。
三珍行
作者：赵汝鐩
朝代：宋

西清平生雅好奇，夜则忘寐昼忘饥。
搜今抉古竭心力，常恐世间一物遗。
云雾轩窗烟月户，万宝彙列牙籤垂。
循环逻视日千匝，拊摩拂拭心融怡。
惊寇披猖变仓卒，六丁下取留毫釐。
收拾售用自不足，尚辍三珍赠我为。
六幅之珍老坡字，印可谁氏参寥师。
怒鹏九万气吞吐，骊珠百二光陆离。
两轴之珍云子画，李杜跨蹇将何之。
华阴县裏过门日，浣花溪上寻春时。
一张之珍太古琴，孤桐斲削峄阳枝。
刻名漱玉世少比，较昔响泉彼堪嗤。
银鈎铁画贵楷正，此则倚醉飞蛟螭。
寸马豆人贵纤密，此则纵意隳藩篱。
金徽玉轸贵音韵，此则得趣绝絃丝。
天机皆由胸襟出，妙处莫以形迹窥。
爱兹三珍每自随，酒酣呼馿任倒骑。
抱琴委辔乌角欹，琅然高吟夏夜诗。
三阁曲
作者：赵汝鐩
朝代：宋

叔宝沉迷建邺宫，厌厌夜饮清昼同。
金碧三阁插晴汉，沉檀十里闻香风。
迭石为山水为沼，后庭万花坼春丛。
狎客倡酬女学士，污词媚句争新工。
被之弦歌恣酣乐，千娥行列纷青红。
将军忽遇韩擒虎，江神今识清河公。
凭栏璧月词未终，谁知携手两妃游井中。
上马曲
作者：赵汝鐩
朝代：宋

精神如熊气如虹，梦寐思勒燕然功。
龙泉宝鞘横三尺，犀甲茸绦擐两重。
鸣镝飞空挟霜远，认旗贴身飐日红。
玉辔绣鞯鞲骢马，眼有紫焰炯双瞳。
誓缚单于献天子，离觞不挥儿女泪。
笳鼓动地归来时，金印斗大肘后繫。
君不见燕颔虎颈班超侯万里，又不见风声鹤唳谢玄破肥水。
下程
作者：赵汝鐩
朝代：宋

下程疑颇早，店主劝予休。
今晚莫贪路，明朝便到州。
疎篱编马眼，新笋护猫头。
六七岁童子，一人随数牛。
不眠
作者：赵汝鐩
朝代：宋

刺齿搜新句，濡毫写短笺。
读来疎脱少，懽喜不成眠。
东村
作者：赵汝鐩
朝代：宋

晴久全无雨，溪干半是沙。
风横分鴈阵，日转趣蜂衙。
地僻草埋径，篱摧菊卧花。
桥西一林竹，潇洒两三家。
东湖歌
作者：赵汝鐩
朝代：宋

湖光荡绿春拍塞，百雉之东纔咫尺。
五步一亭十步榭，轩窗处处临水闢。
露浓昼淑花溜红，烟嫩堤平草连碧。
俯窥萍罅鱼上下，仰听木杪禽格磔。
拂拭尘埃读祖碑，摩挲峰窍怜卢石。
中年怀抱多感慨，东西跳丸驹过隙。
山林钟鼎同一尽，可笑世网甘形役。
瓮边吏部真得计，右酒左蟹船中拍。
明朝风雨那可料，且对湖山醉今夕。
沙鸥许我再寻盟，从此时携杖头百。
丰城道中
作者：赵汝鐩
朝代：宋

雨后泥深马费鞭，看来遵陆岂如船。
人行滩过无多水，鴈带云飞不尽天。
束担侵晨离故县，算程明日至临川。
长安钟鼓何时听，东望犹争路一千。
临川县治古桂两大株与叶潜仲邬文伯饮花下
作者：赵汝鐩
朝代：宋

双桂相传久，百年殊未衰。
树联铺叶密，根老着花迟。
葩坠黏诗笔，香浓透酒巵。
月中但孤影，安得两交枝。
久客写怀
作者：赵汝鐩
朝代：宋

一身千里嘆飘零，鬓影萧疎已半星。
云鴈叫愁栏独倚，秋风吹面酒初醒。
尘埃南北何曾歇，日月东西不暂停。
昏暮谁家数声笛，含悽喷怨要人听。
义兽行
作者：赵汝鐩
朝代：宋
体裁：古风

君不见明皇有象能拜舞，看定禄山瞪目怒。又不见昭宗有猴能起居，望见全忠奋臂呼。两朝玩物固丧志，异类报国乃仗义。天宝大驾蜀道巡，开平初元唐祚倾。百僚奉贼身尽窜，宰相畏族神不宁。尔象尔猴忿且嗔，其面虽兽心则人。当时节士知有几，壮哉义兽不怕死。
乍晴
作者：赵汝鐩
朝代：宋
体裁：五言律诗

日色今朝稳，园林二月中。池塘展晴绿，桃杏斗春红。犯险升高径，扶衰藉小童。黄鹂怕人见，飞过野桥东。
仙湖歌
作者：赵汝鐩
朝代：宋

湖之绿兮如蓝，湖之明兮如镜。
蓝染晴空晚色鲜，镜照天宇秋毫浄。
干坤两间共开闢，鱼鸟四时自飞泳。
炎州着脚苦蒸鬰，对此恍入清凉境。
其东羣木合抱森，观政观鱼连秀阴。
濂泉沸甃珠的皪，饮瓢洗我太古心。
其西冰壶爽到骨，晓波澄秋夜印月。
藏春园种杂花稠，分得庾梅搀先发。
其南粉雉霄汉横，旋补杨柳沿堤青。
上下天光同一碧，我来拈出营新亭。
其北千片石洲石，或虬或凤或劔戟。
环流轩馆瘴雾收，檐影倒漾水底日。
葛仙昔炼九转丹，丹成飞上罗浮山。
海边亭外春万里，御风忽挹仙翁袂。
翁乘飈车拥霓旌，约我十二楼五城。
翁言羽化世已久，问湖风月依旧否。
仰山行
作者：赵汝鐩
朝代：宋

平生几两谢公屐，爱山爱水真成癖。
集云峰在指顾间，年来抗尘乃绝迹。
西风从臾作意登，佛境未入心境清。
九秋颢气接岚气，五里松声答泉声。
招提金碧压深窈，钟皷四时递昏晓。
梵音独许山鸟听，禅梦不惊胡蝶遶。
土腴露饱蔬笋鲜，一粥一饭天上僧。
伊蒲供罢日卓午，浮空半是烹茶烟。
四藤欲知阁中味，万字欲参堂上意。
请将此事且姑置，坐看山雨濯晚翠。
伤春
作者：赵汝鐩
朝代：宋
体裁：五言绝句

飞蝶捎风絮，鸣禽恋午檐。不知春去未，但觉绿阴添。
信步
作者：赵汝鐩
朝代：宋
体裁：五言律诗

午窗方睡起，信步过东畦。穴徙蚁知雨，巢穿燕补泥。路坍连草没，果重压枝低。村妇抱儿子，笼边教唤鸡。
倚栏
作者：赵汝鐩
朝代：宋

倚栏有恨无人说，暮角吹梅寒声咽。
急风卷雨过鴈惊，吐下芦花一枝雪。
倚楼
作者：赵汝鐩
朝代：宋

蒹葭秋色晚，百尺倚江楼。
日暗烟藏寺，风高浪拍舟。
归云投远岭，饥鴈叫沧洲。
心事非年少，尘埃白尽头。
偶成
作者：赵汝鐩
朝代：宋

青云得志士，颐指快所欲。
万事付杯酒，粉黛贮金屋。
嗟我骨相穷，不受富贵逐。
嗜欲人所同，有时未免俗。
青奴颇专房，高卧擎老足。
黄妳最如意，开卷醒困目。
暖寒命脚婆，冻衾转旸谷。
开樽唤汤妇，新醅温酃渌。
始得此四人，明珠不计斛。
呼之即来前，相娱不相触。
时人皆笑之，画餠岂充腹。
我亦翻自笑，竹窗听戞玉。
八景歌·其一
作者：赵汝鐩
朝代：宋

嗷嗷哀鸣肃肃羽，魂清意爽爱湘楚。
西风作恶阵脚散，斜行千点下烟浦。
飞力已困日且晡，便欲就宿依寒芦。
大者居中围以奴，丁宁缓急相惊呼。
嗟此何景兮平沙鴈落，丹青欲尽未易着。
八景歌·其七
作者：赵汝鐩
朝代：宋

西岭骤暗销残晖，芷岸兰汀堆夕霏。
数声撞空九天半，知有招提隠翠微。
风助余音响崖谷，萧萧暝港孤舟宿。
禅关栖鸟争寒木，归僧疾步穿山麓。
嗟此何景兮烟寺晚钟，丹青欲尽焉能穷。
八景歌·其三
作者：赵汝鐩
朝代：宋

朝氛吐吞影模糊，嫩日隠见光卷舒。
湘峦滴翠石径滑，远近憧憧人趁虚。
天风作意扶霁色，嘘拂昏翳半明灭。
槿篱髣髴橘林隔，一竿斜插酒旗揭。
嗟此何景兮山市晴岚，丹青欲尽良独难。
八景歌·其二
作者：赵汝鐩
朝代：宋
体裁：古风

晚日放晴雨脚收，楚山千里江吞秋。上水风生荻花渚，漠漠幅蒲天际浮。轻云骤掩目力断，云消似过芳洲半。危樯逐乌惟恐缓，燕子争飞先到岸。嗟此何景兮远浦帆归，丹青欲尽殊堪嗤。
八景歌·其五
作者：赵汝鐩
朝代：宋
体裁：古风

西颢沆砀露华白，河汉浩浩浴素魄。平湖万顷摇银光，祇留君山一点碧。帝子扬灵驾飞龙，鼓瑟来游水精宫。声彻桂娥亦敛容，叶下北渚袅袅风。嗟此何景兮洞庭秋月，丹青欲尽那免拙。
八景歌·其八
作者：赵汝鐩
朝代：宋

积雨初过湘水满，夕阳荡金接天远。
影挂寒罾江步斜，红残茅檐沙巷晚。
小艇泽畔收钓缗，鼓枻沧浪歌濯缨。
醉眼西望送沉轮，繫缆篱根穿锦鳞。
嗟此何景兮渔村落照，丹青欲尽无由妙。
八景歌·其六
作者：赵汝鐩
朝代：宋

楚天浓云如墨泼，通宵滂沱翻江阔。
寒声徧撼蒹葭林，要将秋容洗到骨。
杜若洲有鸿鴈栖，震凌喧梦时惊疑。
钓翁醉睡却不知，桩脱缆断船偷移。
嗟此何景兮潇湘夜雨，丹青欲尽浪自苦。
八景歌·其四
作者：赵汝鐩
朝代：宋

云拥黄昏朔风急，长空杳杳水拍拍。
六花舞白徧三湘，失却寒峰翠千尺。
片琼屑玉响羣林，芦丛萧瑟声更清。
冻月开奁俄吐晴，银宫一色上下明。
嗟此何景兮江天暮雪，丹青欲尽不可得。
再登岳阳楼
作者：赵汝鐩
朝代：宋

岳阳城下繫扁舟，与客同登百尺楼。
寻遍诗牌追旧句，恍惊岁律嘆重游。
波涵君艑两山翠，天落巴荆一镜秋。
北望边烽犹未熄，敢忘后乐与先忧。
冬日友人见过
作者：赵汝鐩
朝代：宋

荆扉终日闭，难得故人来。
欲暖寒须酒，相携手问梅。
艰危惊鬓雪，勋业嘆心灰。
子负江湖气，谁怜当世才。
出处辞
作者：赵汝鐩
朝代：宋

太公严子陵，皤然两渔人。
文王尚西伯，光皇已中兴。
太公所以竟卷饵，子陵所以归垂纶。
趋向固异辙，出处同一心。
当日遭逢傥易地，两翁亦必随时而屈伸。
钓台高兮渭水清，或隠或显俱彰千古名。
出郊
作者：赵汝鐩
朝代：宋
体裁：五言绝句

二月垂杨岸，行春诗酒徒。苍头前引道，拄杖挂葫芦。
刘子愿山居
作者：赵汝鐩
朝代：宋
体裁：五言律诗

般向山边住，萧然茅数椽。平塘印星斗，深谷剩风烟。老不离书卷，贫谁乞酒钱。莫言无管待，频取好茶煎。
刘干东园
作者：赵汝鐩
朝代：宋

筑圃非容易，经营二十年。
烟松迷五鬣，风柳起三眠。
迭石连山麓，栽桃拟洞天。
最为潇洒处，正在竹林边。
刘簿约游廖园
作者：赵汝鐩
朝代：宋

名园新整顿，樽酒约追随。
春晚花飞少，墙高蝶度迟。
注汤童暖酒，拍案客争棋。
寂寞秋韆索，无人尽日垂。
到农家
作者：赵汝鐩
朝代：宋
体裁：五言律诗

难得官人到，茅檐且驻车。自携锄掘笋，更取网求鱼。一媪来斟酒，诸童竞挽裾。须臾对吾泣，科役苦追胥。
化成岩二首·其一
作者：赵汝鐩
朝代：宋
体裁：五言律诗

命友化成岩，同寻顷刻闲。半途瞻佛塔，数里入禅关。松动影移日，江清波漾山。卫公读书处，有鹭宿其间。
化成岩二首·其二
作者：赵汝鐩
朝代：宋

一线沿崖路，衰残步屧迟。
攀萝衝雾上，倚槛俯空危。
石佛像须久，山僧言不知。
看来众亭子，最是妙高奇。
十一月四日雪中小饮是月十日冬至
作者：赵汝鐩
朝代：宋

书云犹七日，阴极刚未长。
风吹六花开，飞舞隘穹壤。
一阳方欲来，和气已摩荡。
着地寂不声，入林发余响。
与客同拥炉，寒威不到幌。
洗杓开蚁尊，下筯饫熊掌。
道旧惊物变，谈空湔尘想。
近诗稍阁笔，对此又技痒。
踏雪访梅花，更觉吟兴爽。
午炊徐坊岭
作者：赵汝鐩
朝代：宋
体裁：七言律诗

途长力困时时歇，日影将中仆马饥。籴米荒年增价售，汲泉远井得炊迟。竹稠乱笋穿开路，藤茂多花盖尽篱。饭了店翁相送出，丁宁前面小桥危。
午炊浰阳一馆甚雅
作者：赵汝鐩
朝代：宋

谁料三家市，能令两眼明。
花喧丛蝶恋，檐午乱鸡鸣。
忙裏青春去，愁边白髮生。
摇鞭问归路，更乞一旬晴。
午炊溪店
作者：赵汝鐩
朝代：宋

草店临流傍蓼汀，午炊于此片时停。
健农怗岸般卵石，幼妇汲泉携斗瓶。
荐饭满盂山芋美，开窗匝室野花馨。
隔篱庵舍极潇洒，万竹中间着小亭。
半夜
作者：赵汝鐩
朝代：宋
体裁：五言绝句

坐久香销篆，更长烛屡花。一轮观浴兔，两部听鸣蛙。
即事
作者：赵汝鐩
朝代：宋

十里东风摇羽葆，高低远近万株松。
侧身靠石牛揩痒，俛首穿林鹿护茸。
樵子登山云裏过，诗僧采药涧边逢。
近传有虎常来往，隔陇犹存旧脚踪。
去妇辞
作者：赵汝鐩
朝代：宋

入得良人门，自誓终此身。
扫室拥箕箒，进盥躬盘巾。
采桑趋陇首，荐苹洁涧滨。
十年尽妇道，惟恐堂前嗔。
上和下睦本无事，一二小姑恣萋斐。
浸润既深贝锦成，不弃不出谮不已。
良人缱绻涕涟洏，父母之命安敢违。
举头天边指缺月，暂缺须有团圆时。
君不闻章台长条依旧垂，乐昌半镜还復归。
古别离
作者：赵汝鐩
朝代：宋

妾离父母来从君，相期百年终此身。
初合鸾凰席未暖，熟视眉目识未真。
兵符捉人夜调遣，丁宁克日到边面。
红旗在手弓在腰，花骢一跃迅于箭。
回头语我勿惨伤，归来印斗金带黄。
我闻军功未易就，膏血紫塞十八九。
嫁狗逐狗鸡逐鸡，耿耿不寐展转思。
吠月啼晓喧孤帏，泪雨千行心肝摧。
与其眼穿万里见无日，何如同赴沙场战死俱白骨。
古剑歌
作者：赵汝鐩
朝代：宋

洞庭吞天天无风，月印一镜星涵空。
波心千丈光五色，渔人啧啧疑垂虹。
睨而视之寂不见，举网下罩追遗踪。
须臾雷轰怒涛吼，鼓荡六合雰溟蒙。
所得非鱼亦非龙，炯然三尺贯当中。
肉销骨立精气融，铿鍧其声韬其锋。
越砥稍稍加磨礲，壮士见之肝胆雄。
雷焕已死不可起，有谁解识斗间气。
人疑龙泉或太阿，万古凡剑空一洗。
倚楼西北望边城，连月亘天烽火明。
隠忧枕上思请缨，夜半跃鞘床头鸣。
梦中见告若有神，吾价岂但直百金，吾勇岂但敌一人。
知君素有击楫中流心，誓当助君报国万里清胡尘。
句·其一
作者：赵汝鐩
朝代：宋
体裁：句

巧须出大造，清欲与秋争。
句·其三
作者：赵汝鐩
朝代：宋
体裁：句

泾有泉流安得暑，亭因风扫自无尘。
句·其二
作者：赵汝鐩
朝代：宋
体裁：句

鸟残桃见核，虫蠹叶留痕。
句·其四
作者：赵汝鐩
朝代：宋
体裁：句

锄草就平眠鹿地，芟松勿损挂猿枝。
史镇江丐祠得请仍进职·其一
作者：赵汝鐩
朝代：宋

两载南徐屈从臣，笑谈樽俎运精神。
民无土木丝毫费，手挈江山表裏新。
千里舳舻渠水利，一团锦绣阆风春。
夹河柳接甘棠影，下有攀辕卧辙人。
史镇江丐祠得请仍进职·其二
作者：赵汝鐩
朝代：宋
体裁：七言律诗

帝念承流欲报功，力祈阊阖请琳宫。固知槐鼎身将近，却爱莼鲈味不同。宝阁风云虽学士，沧洲烟雨且渔翁。到家宣室思前席，又使猿惊蕙帐空。
同子严初夏饮山閤
作者：赵汝鐩
朝代：宋

绿阴千百顷，约我共登临。
山翠含烟重，榴红着雨深。
行藏皆有命，计较谩劳心。
病怕杯中物，怜余浅浅斟。
同官率游郑园
作者：赵汝鐩
朝代：宋

亭围花木阁临池，移席行杯处处宜。
藻裏漾春鱼放子，竹间寻路鹤将儿。
登山少俊夸先到，扶杖衰残愧独迟。
所恨隔关归去急，不容结果着残棋。
同崔纠访陈道士
作者：赵汝鐩
朝代：宋
体裁：五言律诗

寻幽过桥去，松径入琳宫。竹摆风檐绿，榴残雨院红。黏碑多古籀，插架独参同。道士掀髯笑，诗联石鼎工。
同杨济翁唐季路陈纯叟饮光风亭光风旧名招屈纯叟席上鼓琴
作者：赵汝鐩
朝代：宋
体裁：五言律诗

江边旧亭子，招屈改光风。揭扁名虽异，怀人意则同。一篇渔父问，千古大夫忠。酒尽琴犹鼓，幽兰曲未终。
同赵尉饮江亭
作者：赵汝鐩
朝代：宋

草草三间两眼明，数峰如画一江横。
风乌破浪帆樯急，野鹘过林鸟雀惊。
蚁取浮篘尤有味，鱼方出网正宜羹。
流鶑怜我无歌者，簧舌频翻柳上声。
后圃
作者：赵汝鐩
朝代：宋
体裁：五言绝句

浇花惟要早，芟草不知名。新竹生来巧，南墙补数茎。
君不见
作者：赵汝鐩
朝代：宋

君不见卢生枕上客邯郸，君不见淳于穴中到槐安。
出将入相羣儿仕，赐爵锡邑公主贵。
黄粱未熟已欠伸，清樽尚在遽惊起，人生荣华懽乐亦如此。
双毂昼飞夜旋一弹指，胡不看取二人梦中事。
吟髭
作者：赵汝鐩
朝代：宋

壮岁髭如漆，年来暮景侵。
便令如雪白，捻断不妨吟。
听琴
作者：赵汝鐩
朝代：宋

午睡谁扣门，隔篱唤童子。
童子走来报，一二琴道士。
摘茗烹沙铫，推窗拂石几。
高山流水音，屡弹不肯止。
我心本虚淡，无用宫商洗。
渊明未尝絃，妙趣岂假此。
道士颇不乐，拂衣抱琴起。
和林守玉茗花韵
作者：赵汝鐩
朝代：宋

园名金柅多奇卉，古干灵根独异常。
耻与春花争俗艷，故将雪质对韶光。
天葩巧削昆山片，露蘂疑含建水香。
当为君侯好封植，角弓三嘆誓无忘。
响卜辞
作者：赵汝鐩
朝代：宋

三六乘鸾初嫁君，琴瑟朝暮誓不分。
酒酣使气浪自许，片舌仪秦弄风云。
东吴西蜀几千里，鴈来数年无幅纸。
有便我必寄锦笺，岂应皆沉石头水。
酸风一点泪两行，凭栏瞥过双鸳鸯。
霜花迫帘冷蜡焰，雨梧傍枕敲银床。
乞灵每日扣巫祝，更向静处听响卜。
人言卯夜验不差，又言元宵应尤速。
二说果如神，俱占敢厌频。
斋心通我意，侧步潜我身。
或坼翠幌视，或靠绿窗避。
两夕行人语，字字还家意。
罗袜走褪奔绣帏，懽喜无地魂天飞。
小儿放娇来牵衣，抱我门前接爷归。
夏夜
作者：赵汝鐩
朝代：宋
体裁：五言律诗

今夕暑差甚，芒鞋阶下行。除灯檐月上，却扇竹风生。病骨坐怕久，静吟诗易成。夜凉思睡去，楼鼓已三更。
夏夜与东叔昆仲小酌
作者：赵汝鐩
朝代：宋
体裁：五言律诗

入夏不为浅，亭虚未甚炎。云收风卷幕，月满夜开奁。怕热移灯远，开怀索酒添。半酣诗兴动，写韵客分拈。
夏日山中
作者：赵汝鐩
朝代：宋
体裁：五言绝句

瀑近书皆润，林深簟更凉。山中无一事，夏日觉尤长。
夏日普信寺江阁
作者：赵汝鐩
朝代：宋

到此全无暑，虚栏千里风。
看飞云度水，听落石鸣空。
日月忙乌兔，春秋递燕鸿。
一生尘裏过，烟艇羡渔翁。
多景楼
作者：赵汝鐩
朝代：宋

北固危登最上层，身浮霄汉手扪星。
江连淮海东南胜，山出金焦左右青。
天水精神清鴈骨，风烟图画入秋屏。
萧萧古意凭栏久，目尽斜阳没远汀。
夜归
作者：赵汝鐩
朝代：宋
体裁：五言绝句

为爱清秋月，徘徊步水滨。夜归惊犬吠，错认是生人。
妾薄命
作者：赵汝鐩
朝代：宋

冶容丽质世鲜比，择对年少风流子。
并栏观鱼双戏水，妾心郎心誓如此。
一朝结束万里行，东欲到海西到秦。
醉中慷慨跃马去，出门十年无信音。
或传淫荡归不得，或传已作泉下客。
郎兮郎兮奈若何，恨泪彻夜孤枕滴。
君不闻鶑鶑锦字寄西游，玉环綵丝意绸缪。
郎心忍向他人笑，下床徒自为郎羞。
又不闻盼盼樽前小垂手，燕子楼深情独厚。
岂期红粉遽成灰，怨句空吟三百首。
姜子平郑华父见访留饮月下
作者：赵汝鐩
朝代：宋

敲门者谁子，二豪姜与郑。
扬袖入长揖，掀髯略常敬。
于时月当阶，籁声断四听。
展席交股坐，剧谈飞舌竞。
恃侠争誉己，拈卷索分韵。
呼儿注老瓦，酒力快辛硬。
羶荤屏俗馔，梨栗错村饤。
杯行无不釂，恐犯诗坛令。
子开移居郊外
作者：赵汝鐩
朝代：宋

数间低矮屋，不可以抬头。
嫌市尘埃浊，寻山泉石幽。
门松霜干古，窗竹露竿修。
办此一廛了，从今何所求。
孙王渡
作者：赵汝鐩
朝代：宋
体裁：七言律诗

霁后泥途行尚艰，今年大率是晴悭。春当浓处寒犹在，寒肯消时春渐还。木杪红沉半轮日，波心碧浸两边山。渡头不住人来往，共羡白鸥云水闲。
安仁道中
作者：赵汝鐩
朝代：宋
体裁：五言律诗

半月离乡井，家音杳不闻。路危多半缺，桥朽忽中分。秋尽风搜叶，日沉岩宿云。荒村店虽陋，店主颇殷勤。
宿古寺
作者：赵汝鐩
朝代：宋
体裁：五言律诗

黄昏投寺宿，古屋瞰荒江。村酒沽春瓮，山房耿夜釭。滩高声撼枕，月落影收窗。僧老人皆玩，楼钟晓未撞。
宿妙果寺赠洪上人
作者：赵汝鐩
朝代：宋
体裁：七言律诗

上人留我禅房宿，煮笋烹茶语夜阑。铁马鸣风山牖寂，木鱼敲雪晓廊寒。真筌但要此心悟，公案休将故纸钻。若道吾言没滋味，请师且去坐蒲团。
宿山观
作者：赵汝鐩
朝代：宋
体裁：五言律诗

昏暮无处宿，樵人指路头。仆夫皆已困，道士幸相留。明月夜翻昼，阴崖暑变秋。闻鸡便行路，定要到潭州。
宿康口渔家
作者：赵汝鐩
朝代：宋
体裁：古风

阴云议雪风飕飕，黄沙翳暝征人愁。渔家假宿休疲骨，败芦纫壁茅盖头。行营鼓角声动地，钓翁不惯皆掩耳。刺船火急入葭苇，问讯鸥鹭莫惊起。
宿方家店
作者：赵汝鐩
朝代：宋
体裁：五言律诗

昏暮方投宿，敢嫌茅屋低。池清月易入，林密鸟争栖。买酒春篘瓮，求蔬夜摘畦。路长莫贪睡，嘱仆早听鸡。
宿横山
作者：赵汝鐩
朝代：宋

颇厌东征道路长，回头十日离乡邦。
扫愁酌酒虽云独，照影挑灯却暂双。
打併余花风动地，迁延残夜月留窗。
店鸡已唱催人起，更听疎钟隔水撞。
宿江阁
作者：赵汝鐩
朝代：宋

阁前眼界如图画，山色侵窗竹打檐。
云带鴈声移别浦，月将梅影进疎帘。
壮怀自笑年年减，华髮无情日日添。
夜半骤风天骤雪，贵家鼓舞客心嫌。
宿溪馆
作者：赵汝鐩
朝代：宋

投宿溪头馆，途长主仆饥。
湿薪难便着，恶米更须筛。
风细帆来稳，山高月上迟。
客怀正悽恻，渔笛蓼洲吹。
寄卢司户
作者：赵汝鐩
朝代：宋

寂寞卢司户，诛茅楚水东。
几年与君别，一字不余通。
钓水空烹鲤，行汀屡扣鸿。
梦魂还可託，握手片时同。
寄友人
作者：赵汝鐩
朝代：宋
体裁：五言律诗

口信传商贾，年前未得归。湘沅淹异县，日月老征衣。骚兴遍芳渚，旧栖闲钓矶。思君不可见，独自立斜晖。
寄圆老闻欲移住他院
作者：赵汝鐩
朝代：宋

妄动生于念，禅床坐不牢。
旧窠元自好，新剎有何高。
去住身如寄，奔驰足谩劳。
挑包闻已决，应笑我忉忉。
寄远曲
作者：赵汝鐩
朝代：宋

君马踏边尘，绣帷妾一身。
仰天无过鴈，俯水无游鳞。
酒难独自酌，蚁樽空浮春。
食亦不知味，驼峰徒荐珍。
忆昔送君君已醉，醉言更戍一年事。
兜鍪北去几寒暑，两地肝肠摧万里。
别来容貌似旧无，寄去衣裳知到未。
折柳丝丝紫塞心，对花片片青春泪。
夜闻琴瑟鼓邻家，人皆齐眉老年华。
不忍恨君翻自恨，长吁矫首天之涯。
几度虚传归信息，爱听干鹊怕听鸦。
孤枕有时髣髴梦中见，觉来霜角咽梅花。
寻僧不遇
作者：赵汝鐩
朝代：宋

扪萝入石径，野衲栖其间。
杖锡知何处，留云守禅关。
当户走饥鼠，隔林巢白鷴。
候久移晚照，困来漱寒湾。
翛然非人世，欲去且復还。
木杪猿一声，六窗契山山。
寻胜
作者：赵汝鐩
朝代：宋

老子携筇杖，小童挑酒壶。
徧寻泉石胜，引路倩樵夫。
小水寺
作者：赵汝鐩
朝代：宋

披雾入野寺，寒林响西风。
谁遣僧出迎，山鸟为我通。
染衣松露香，照眼岩花红。
聊此息尘虑，归骑毋怱怱。
山吟
作者：赵汝鐩
朝代：宋

梯磴扪绝壁，题诗纪幽临。
呵冻象管滑，堕崖千尺深。
羣猿皆惊笑，看我攀萝寻。
石罅忽搜得，大书足前吟。
诵咏猿侧耳，颔头似知音。
吟罢下山去，猿亦归他林。
山寺
作者：赵汝鐩
朝代：宋
体裁：五言绝句

树暗常疑夜，山多易得云。撞钟最深处，岭外不曾闻。
山庄
作者：赵汝鐩
朝代：宋
体裁：五言律诗

门掩斜阳岸，溪横独木桥。山禽弄春舌，堤柳舞风条。世事雪双鬓，生涯水一瓢。似闻邻酿熟，自往不须招。
山矾
作者：赵汝鐩
朝代：宋
体裁：五言绝句

七里香风远，山矾满路开。野生人所贱，移动却难栽。
岳阳楼
作者：赵汝鐩
朝代：宋
体裁：七言律诗

洞庭雄压岳阳楼，万里风烟万里秋。左右江湖同浩荡，东西日月递沉浮。青蛇鸣袖神仙过，古瑟弹湘帝子游。朝暮飞鸥千百点，送迎城下去来舟。
崇真观东轩
作者：赵汝鐩
朝代：宋

东轩面水枕山阿，左右云烟湿翠萝。
风度鹤声闻远壑，日移松影转前坡。
愁来独靠清樽遣，老去休憎白髮多。
道士罢琴挥醉笔，诗成自唤小童哦。
常山道中
作者：赵汝鐩
朝代：宋

寒谢春纔展，怱怱二月中。
算来晴几日，多是雨兼风。
烟草迷村碧，山桃夹竹红。
浮名能役我，策马几回东。
广寒游
作者：赵汝鐩
朝代：宋

九秋半矩月团团，琼瑶世界夜气寒。
羽士跃身导阿瞒，麾斥八极青云端。
老柯掷桂香不死，银桥跨空一万里。
飞步抽簪扣玉扃，中有素娥三千人。
绿瞳翦水鬓堆雾，风卷缟袖条脱露。
琅璈云笛广庭舞，笑乘白鸾弄蟾兔。
归裁仙曲作霓裳，天音尽洗凡丝簧。
霞裾星佩罗两行，玉环垂手春风场。
樽前尽日看未足，绛膏泣凤夜继烛。
宫商忽变不可听，马嵬斜谷雨霖铃。
庄家
作者：赵汝鐩
朝代：宋

半掩柴门傍浅池，茅茨夹柳闹黄鹂。
旧仓坼去安新囤，新篠添来补旧篱。
煎茗吹炉呼幼妇，持箕扫地命童儿。
庄家无可将勤意，数片亲舂糯米飺。
庄居
作者：赵汝鐩
朝代：宋

三四间茅屋，回环水石清。
鸡催残漏尽，月截半窗明。
好句枕边得，浮名身外轻。
起来供日课，先遶药畦行。
弋阳道中
作者：赵汝鐩
朝代：宋

千里嘆行役，今朝方半途。
橘肥霜后颗，松落雨中鬚。
店妪当垆问，官人要酒无。
忻逢扫愁帚，沽了又还沽。
张园
作者：赵汝鐩
朝代：宋
体裁：七言律诗

几年人说张园好，筇杖芒鞋欠我游。泉脉涓涓三里远，山根匝匝四时流。鹤嫌竹密妨来往，蝶厌花多费应酬。台馆高低皆得所，松间亭子最清幽。
弦歌堂对雨
作者：赵汝鐩
朝代：宋

绝交诗酒客，扑面簿书尘。
汩没朝连夜，怱忙雨过春。
民宽残税欠，身受上官嗔。
了却三年债，归耕秀水滨。
征妇叹
作者：赵汝鐩
朝代：宋
体裁：古风

莲浴双鸳鸯，梧栖双凤凰。双舞蝶度墙，双飞燕归梁。倚栏人颦翠，忍泪心暗伤。闭户罗帏悄，孤灯耿空房。欲睡睡未得，独坐理丝簧。弹吹不成调，征夫天一方。
怀亨父
作者：赵汝鐩
朝代：宋

两年隻影潇湘去，料想尘埃白髮侵。
久雨千山秋得意，西风一鴈客关心。
或于梦裏陪谈笑，每向人前问信音。
忆昔赓诗岩桂下，花开今日嘆孤斟。
怀徐教
作者：赵汝鐩
朝代：宋

忆昔相逢气味投，兴来无日不追游。静寻鸥鹭同溪社，醉挈乾坤入钓舟。湖海匆匆三岁别，尘埃汩汩几时休。一丘彼此皆能办，何用人间万户侯。
怀徐教
作者：赵汝鐩
朝代：宋

忆昔相逢气味投，兴来无日不追游。
静寻鸥鹭同溪社，醉挈干坤入钓舟。
湖海怱怱三岁别，尘埃汩汩几时休。
一丘彼此皆能办，何用人间万户侯。
怀武陵王广文
作者：赵汝鐩
朝代：宋

念子经年别，书尝寄驿筒。
每思谈笑隔，或假梦魂通。
师范新芹泮，骚情转蕙风。
拏舟访秦洞，桃雨一川红。
憩农家
作者：赵汝鐩
朝代：宋

似阴还似晴，好风弄轻柔。
土膏春犂滑，竹深鸣禽幽。
农家颇潇洒，㶁㶁氵清泉流。
蹇余入茅檐，解带为小留。
荆钗三两妇，竞将机杼投。
吹炉问官人，肯吃村茶不。
羣儿窗下读，千字文蒙求。
余因拊其背，劝汝早休休。
泓颖纔识面，白尽年少头。
耕食而凿饮，胡不安箕裘。
乃翁听我言，急把书卷收。
遣儿出门去，一人骑一牛。
拍栏
作者：赵汝鐩
朝代：宋
体裁：五言律诗

偶把栏干拍，沙鸥水上惊。晚红残照在，秋碧远山横。尽被浮名役，皆从妄念生。不如归去好，杖屦老柴荆。
招贤渡溪阁晚望
作者：赵汝鐩
朝代：宋

溪流清到底，十顷浸秋光。
烟重山加色，风狂鴈失行。
尘埃双老鬓，天地几斜阳。
何处一声笛，征人暗断肠。
断肠曲
作者：赵汝鐩
朝代：宋

凭栏日日望归驺，书来又报潇湘游。
卷书默坐泪自雨，弹向花上花替愁。
想郎快意杨州鹤，风光何地非行乐。
妾肠寸断郎岂知，独步苔阶空听鹊。
风滤碧纱夜窗深，弄针灯下无心情。
蜀罗一段茸五色，看定鸳鸯绣不成。
妾貌留春春要去，妆镜孤鸾无力舞。
辘轳吚哑残梦惊，晓嘶似是郎马声。
卷帘无人帘再下，遣童水东占打瓦。
新秋旅思
作者：赵汝鐩
朝代：宋

两袖尘埃满，千山道路勤。
晓清秋已到，叶落客先闻。
镜裏惊衰态，眉间添皱纹。
人生闲第一，回首故山云。
旅次春眺
作者：赵汝鐩
朝代：宋
体裁：七言律诗

独倚危栏春意远，本无情绪强登临。一眉晚拂晴山黛，万缕风摇岸柳金。久负故园泉石约，恍惊老鬓雪霜侵。两年双脚数千里，奔走尘埃损道心。
无题
作者：赵汝鐩
朝代：宋
体裁：五言绝句

人与春俱老，花因雨易残。天涯云万里，肠断倚栏干。
日融
作者：赵汝鐩
朝代：宋

日融风力软，曳杖独逍遥。
蜂去花心静，鶑迁柳影摇。
一年春易老，两鬓雪难消。
客至时留饮，无缘特地招。
早征
作者：赵汝鐩
朝代：宋

店鸡一唱接疎钟，起整行装尚梦中。
沙路踏残征马月，柳堤啼断晓鶑风。
水肥渡险添舟子，岸没途穷问牧童。
千里乡人逢陌上，片时握手各西东。
明皇
作者：赵汝鐩
朝代：宋

初年不是不聪明，勤政开元致太平。
一曲羽衣妃子进，三朝锦褓禄儿生。
眼干蜀道山川泪，胆碎渔阳鼙鼓声。
祸福兴亡皆自取，信知女色解倾城。
春嬉
作者：赵汝鐩
朝代：宋

十分晴色趁春嬉，邻有灰馿惜我骑。
舌啭虽然闻翠柳，叶浓却不见黄鹂。
小诗题壁同僧和，丫角携琴更鹤随。
傍水谁家亭子好，万竿竹影浸琉璃。
春郊
作者：赵汝鐩
朝代：宋

数点绿杨风，春光是处同。
蜂喧搜蘂瘠，鸟闹聒山聋。
联句逢诗友，寻僧问牧童。
家家办农具，准拟试新工。
昭君曲
作者：赵汝鐩
朝代：宋

御戎岂别无经纶，娄敬作俑言和亲。
或结或绝患不已，至呼韩邪朝竟宁。
稽首愿得壻汉氏，秭归有女王昭君。
临时失捐画工赂，蛾眉远嫁单于庭。
玉容惨淡落紫塞，粉泪阑干挥黄云。
下马穹庐移步涩，弹丝谁要胡儿听。
年年两军苦争战，杀人如麻盈边城。
若藉此行赎万骨，甘忍吾耻縻一身。
闻笳常使梦魂惊，倚楼惟恐烽火明。
狼子野心何可凭，呜呼狼子野心何可凭。
晚兴
作者：赵汝鐩
朝代：宋

是处牛羊下，喧哗走牧童。
霁烟拖淡碧，夕照殒残红。
老鬓日添雪，衰躯晚怕风。
愁来无着处，分付酒杯中。
晚征
作者：赵汝鐩
朝代：宋
体裁：七言律诗

回首家山已十程，摇鞭自笑苦劳生。云先带暝岩边宿，月独伴人溪上行。草屋停骖难可意，店翁叱犬不容声。明朝路远起须早，第一鸡啼是五更。
晚晴与何户登水亭简张丞
作者：赵汝鐩
朝代：宋

溪流两岸秋，日落千山暮。
一亭压其间，登览洗万虑。
胸襟富丘壑，方领此幽趣。
掷饵来潜鳞，围棋惊过鹭。
酒壶展逸兴，渔唱续远浦。
安得哦松来，捻髭同觅句。
晚泊
作者：赵汝鐩
朝代：宋
体裁：五言律诗

篙师言已晚，岂可更贪程。风起且须泊，滩多未易撑。星河明夜色，葭苇撼秋声。回首人千里，通宵梦不成。
暑酌
作者：赵汝鐩
朝代：宋
体裁：五言律诗

天高殊未雨，暑盛绝无风。将酒渠心浸，有泉林下通。擘莲房拍塞，雪藕孔玲珑。量浅难禁醉，扶归两小童。
暮行江上
作者：赵汝鐩
朝代：宋

江天诗眼阔，沙岸暮扶藜。
风怒来帆卸，林昏宿鸟迷。
问鱼前港有，沽酒小童携。
夜客留同饮，添杯翦韭畦。
有客
作者：赵汝鐩
朝代：宋

青春挽不回，白髮摘不尽。
减围羞敝带，照面怯皎镜。
功名知傥来，肯问终南径。
荣枯默有数，岂待盖棺定。
人世如梦幻，具眼须猛省。
毋为尘埃役，而败山林兴。
亭前富葵花，隔帘烜红影。
雨余老苞困，欲谢若未忍。
有客适过秋，对此惜芳景。
从事在青州，呼儿往三请。
杜鹃
作者：赵汝鐩
朝代：宋

纔听今春第一啼，如何便道不如归。
声穿窗隙惊闺梦，血溜花梢溅客衣。
叫断寸肠谁接续，懒随羣翼恋芳菲。
田园荒尽腰犹折，我亦因君觉昨非。
梦回
作者：赵汝鐩
朝代：宋
体裁：七言绝句

春意已深寒未了，梦回斗帐房栊悄。五更五点残月销，山鸟一声先破晓。
楚观歌
作者：赵汝鐩
朝代：宋

吾闻楚乡江山多胜处，今之楚观尤得江山趣。
万象排拶索应酬，丹青阁笔无所措。
大则湘水小临蒸，众流合派银河倾。
陶写秋气浸明月，夜波爽透百雉城。
右则鴈峰左石鼓，双屏竞秀苍龙舞。
吞吐岚光飞乱云，凉风暝送两崖雨。
江山之趣于此无不宜，朝暮变化愈出而愈奇。
最爱鸥鹭甘冷淡，占断汀渚供娱嬉。
东涂西抹晚烟翠，渔父归舟卷鈎饵。
鼓枻而歌倚半醉，中有沧浪濯缨意。
杜若一片迷芳洲，凭栏怀古生新愁。
更上崔嵬千尺湘春楼，纵目干坤尽见衡岳秋。
次庄过荆渚以诗寄之
作者：赵汝鐩
朝代：宋

泽国遥千里，云帆隔两州。
醉行沙市月，吟破渚宫秋。
鱼嘆冯驩铗，貂残季子裘。
人传君入蜀，无事早归休。
次韵袁州郑守鹿鸣宴
作者：赵汝鐩
朝代：宋
体裁：七言律诗

诏增贡籍自端平，大比贤书拔众英。学备六经俱里选，赋推五色以文鸣。虽由黄卷能勤苦，皆藉朱轓与作成。来岁锦标先夺得，天街听喝状元声。
水琴
作者：赵汝鐩
朝代：宋

盎缶停涵水一泓，中存雅意超器形。
欲滴未滴天地寂，须臾宫商若相赓。
妙趣不劳徽外索，泛声不自絃上生。
小点恩怨作儿语，大点九皋闻鹤鸣。
疎数变化似有节，多是洋洋流水音。
残沥断续楚天晓，余响勾引南风熏。
平生筝笛厌郑卫，羌借古韵洗古心。
又不如齁䶎北窗睡，两耳不听无亏成。
水阁秋夜
作者：赵汝鐩
朝代：宋

云收一点无，秋洗四山浄。
野水吞长天，凉月分两镜。
倚湖阁虚窈，缘石竹修劲。
孤斟领幽寂，新醪快村硬。
露冷欺病骨，更阑瞻斗柄。
欲去未属餍，倚栏成短咏。
汉离宫四时词
作者：赵汝鐩
朝代：宋

东风飘花谁共惜，暑雨馥莲不忺摘。
琱栏倚露月千里，铜铺锁寒雪一尺。
终年汉漏滴四时，屈指三百六十日。
远山蹙断懒涂抹，怕开妆镜鸾舞隻。
怨泪阑干落离宫，纤玉弹珠香风湿。
梦回想像巫山云，檐鹊似传天上音。
便教粉黛近君侧，未卜胶漆投君心。
岂不闻东宫婕妤作歌悲团扇，又不闻长门阿娇买赋捐黄金。
江楼会饮对月
作者：赵汝鐩
朝代：宋

层楼画栋凌霄汉，槛外江流百顷清。
无一片云但秋色，放千里月到天明。
唤舟撒网鲜鳞美，击鼓喧汀宿鹭惊。
坐上有人懽未厌，酒阑连釂两三觥。
江楼会饮对月
作者：赵汝鐩
朝代：宋

层楼画栋凌霄汉，槛外江流百顷清。
无一片云但秋色，放千里月到天明。
唤舟撒网鲜鳞美，击鼓喧汀宿鹭惊。
坐上有人欢未厌，酒阑连釂两三觥。
江阁夜
作者：赵汝鐩
朝代：宋

小阁临江迥，疎帘带雾鈎。
云鸿遥影灭，滩月碎光流。
诗思偏宜夜，衰髯不耐秋。
渔灯三两点，隠隠荻花洲。
汪丞招饮问梅
作者：赵汝鐩
朝代：宋

把酒问梅开也未，巡檐搜见两三枝。
祇缘今岁寒差甚，故比常年花较迟。
折向纷华筵畔看，输他冷淡水边时。
含香嚼蘂清无奈，散入肝脾尽是诗。
沿檄宿虎山山家
作者：赵汝鐩
朝代：宋
体裁：七言律诗

高低田水曲通池，小小人家短短篱。杜宇教唆春去早，阴云遮盖月明迟。年华只解催教老，公事从来了是痴。若不随缘强烦恼，谩添两鬓几茎丝。
泊卢家步
作者：赵汝鐩
朝代：宋
体裁：五言律诗

泊舟葭苇岸，风唤夜凉生。天远星疑坠，秋清月倍明。倾杯浮蚁匝，把剑古蛟鸣。甚矣吾衰矣，功名念已轻。
泊舟
作者：赵汝鐩
朝代：宋
体裁：五言律诗

前头无泊处，且住荻花林。水沸知滩浅，烟蜂花在瓶。呼童治茶具，有客扣柴扃。共说山林话，休嗟两鬓星。
泊舟
作者：赵汝鐩
朝代：宋

舟泊似差早，篙工爱酒坊。
羊羣归远陇，柳影恋斜阳。
泽国人千里，暮霞天一方。
茶多不思睡，渔唱听沧浪。
泊舟周家步
作者：赵汝鐩
朝代：宋

梢子商量乘早泊，向前十里不逢村。
卸帆敛柁依山脚，繫缆添桩傍树根。
月魄知风昏有晕，秋光入水浄无痕。
五更露下欺孤枕，忽听新鸿更断魂。
泊舟黄家渡
作者：赵汝鐩
朝代：宋

溪流暴涨舟如箭，夜向深湾稳处停。
猛虎啸风威动壑，飞鸿过月影移汀。
青山入梦催归棹，白髮欺人嘆暮龄。
幸得还家玩光景，歠醨终日醉休醒。
泛洞庭
作者：赵汝鐩
朝代：宋

解维武陵岸，江肥雨新止。
兼程趋洞庭，势疾建瓴比。
银光吞上下，莫辨天与水。
我乃航其间，滉瀁藉一苇。
吏尘贮两袖，到此划湔洗。
黄昏打头风，洪波半空起。
舟子惶束手，喧呼互排诋。
有篙无处着，有缆无地舣。
铁索二百丈，牵猫卧沙底。
进难退不可，簸弄任所以。
巨浪声洪钟，合力撞舟尾。
一撞心一折，通夕不知几。
刻烛验天明，狂势稍披靡。
卷索急飞橹，半昼见涯涘。
危命脱针孔，再生自今始。
人言岳州程，风便五日耳。
漂滞费半月，初意所不拟。
粉堞俄在眼，层楼九霄峙。
凭栏气方豁，东望酸彻髓。
前日我片帆，掀舞怒涛裏。
羊肠百八盘，行路难如此。
今知惊浪上，羊肠尚可履。
在家贫亦好，身安门扫轨。
鼾鼻喧午窗，风波尽千里。
流杯池
作者：赵汝鐩
朝代：宋
体裁：五言律诗

分得兰亭胜，今才二十年。飞觞流石罅，曲水出天然。古意欠修竹，清香足旧莲。嶙峋裂奇怪，两兽卧山边。
清明小饮
作者：赵汝鐩
朝代：宋

草草清明饮，惠风天气和。身轻梁燕舞，舌巧柳莺歌。但道三春好，其如两鬓何。升沉付杯酒，由命不由他。
清明小饮
作者：赵汝鐩
朝代：宋

草草清明饮，惠风天气和。
身轻梁燕舞，舌巧柳鶑歌。
但道三春好，其如两鬓何。
升沉付杯酒，由命不由他。
清明日同傅元瞻阎才元周济美曾原伯宇文子友宇文子英汪冲之王谦仲集樱朱园分韵得食字二十韵
作者：赵汝鐩
朝代：宋

宦情随推移，世事分限域。
帝城冠盖会，千里或咫尺。
赏僚尽英贤，了事即余日。
念我契阔情，招邀见怀忆。
春事日光辉，湖山好颜色。
徐行失前骑，可望不可即。
徜徉大堤上，徙倚长桥侧。
游龙䀭生花，意极反寥阒。
山房启烟扉，僧话寄禅寂。
同来妙人物，高论倾历历。
朋簪忽逢会，并辔随休适。
将军万金园，花竹照燕席。
高情发清旷，绝巘疲危陟。
俯视天壤间，锦绣蒙山泽。
太平岂无象，黔首何知德。
须臾碧云暮，过羽杯行疾。
投林暝鸦还，隔浦灯火湿。
呼车各零乱，红烛明青壁。
良辰尚多欢，整整三分一。
后会傥相从，前言未应食。
渔父四时曲·冬
作者：赵汝鐩
朝代：宋

六花坼冻云模糊，钓鈎空掷寒无鱼。
繫舟枯柳归茅舍，拨火煨薪拥地炉。
赊邻一榼醅酦玉，老稚分霑春回谷。
重来解维放夜筒，横风打向别港宿。
溪馆对雪歌妓围，釜出驼峰酒羔儿。
笑指渔父何憔悴，渔父掉头但称醉。
渔父四时曲·夏
作者：赵汝鐩
朝代：宋
体裁：古风

烟溪流碧浸炎空，涤濯袢蒸蒹葭风。大港小港凉世界，隔堤荷荡香到篷。侬家生长舟一叶，岂识人间半点热。青笠绿蓑山雨来，雨过波平夜撑月。水亭避暑冰玉肌，枕设珊瑚簟琉璃。笑指渔父何辛苦，渔父掉头浑不顾。
渔父四时曲·春
作者：赵汝鐩
朝代：宋

霁江浮春新水肥，粼粼鸭绿东风微。
波心上下舴艋滑，钓车香饵卷落晖。
纤鳞噞喁锦穿柳，半留卖钱半换酒。
烂醉茅檐红杏家，折花簪髮把两手。
沙岸寻芳青骢嘶，弹丝吹竹挟蛾眉。
笑指渔父何寂寞，渔父掉头我自乐。
渔父四时曲·秋
作者：赵汝鐩
朝代：宋

新雁衔秋访水涯，分屯洲渚傍芦花。停桡相约结溪社，来往无嫌同一家。酒酣把笛吹村曲，声曳兰风入山腹。钓竿到手万事轻，孰是孰非孰荣辱。江楼邀月粉黛浓，簧璈嘈杂彻桂宫。笑指渔父何冷落，渔父掉头吾岂错。
渔父四时曲·秋
作者：赵汝鐩
朝代：宋

新鴈衔秋访水涯，分屯洲渚傍芦花。
停桡相约结溪社，来往无嫌同一家。
酒酣把笛吹村曲，声曳兰风入山腹。
钓竿到手万事轻，孰是孰非孰荣辱。
江楼邀月粉黛浓，簧璈嘈杂彻桂宫。
笑指渔父何冷落，渔父掉头吾岂错。
渔舟
作者：赵汝鐩
朝代：宋

秋巘翠千迭，晴溪玉一湾。
渔舟三两箇，来往钓其间。
游刘园分韵得峡字
作者：赵汝鐩
朝代：宋

园林十亩余，此邦人推甲。
匝谷篔筜浄，循沼芙蓉夹。
波暖游鱼乐，机忘飞鸥狎。
剧谈互挥麈，曲栏凭斗鸭。
棋仙俱自负，国手未许插。
酒胆各称雄，觥船不留呷。
半酣索分吟，韵严苦才乏。
枯肠搜欲断，险字终难压。
阁笔视诸公，词源羡流峡。
游曹园
作者：赵汝鐩
朝代：宋
体裁：七言律诗

先登东畔高亭子，洗却胸襟万斛尘。落片玉残梅兴尽，旧梢金吐柳芽新。倚林困鹤聊休足，巡食饥乌不避人。尚欲徘徊已灯火，归驺屡趣入城闉。
游目
作者：赵汝鐩
朝代：宋

游目林垧信马蹄，十来家住小桥西。
浮沉野水看晴鴈，唱和茅檐听午鸡。
菜要遮栏增旧堑，田分荫注作新堤。
年丰米贱人人乐，农父相逢醉似泥。
湖亭夜饮会别友人
作者：赵汝鐩
朝代：宋

每闻嗟嘆无知己，定要携琴过浙东。
莫讶醵樽俱草草，只因束担去怱怱。
竹筛夜影千竿月，荷送湖香万朵风。
早晚我寻京口戍，子归或遇半途中。
湘西行
作者：赵汝鐩
朝代：宋

吾尝诵麓山盘纡句，又尝诵深林玲珑诗。
前有工部后吏部，拈出千古湘西奇。
扶藜游目逐萧爽，扪萝陟磴忘崄巇。
杉桧摇空蛟虬舞，岭壑翳雾猿猱悲。
晨昏两钟递名剎，日月一坛老仙祠。
摩干徘徊怜晋柏，剥苔俯仰认唐碑。
碧虚心照眼已阔，更上万仞层台危。
楚涛左渺连七泽，蛮烟右涌迷九嶷。
学宫岧峣压胜槩，百泉曲折流方池。
英才涵濡教育乐，风雩慨想莫春时。
登临殊未徧幽境，残阳木末坠红影。
松阴夹道倒接䍦，不遣前诃杀风景。
小留一片潇湘亭，双鹭飞来妆秋屏。
橘垂嫩颗匝洲青，芷纷柔叶飘岸馨。
冥搜枯肠浪着语，对人欲举不敢举。
拍栏但吟工部吏部两大篇，水光山色俱欣然。
溪上
作者：赵汝鐩
朝代：宋

一番雨过骤晴时，溪上春光色色奇。
日暖花繁蝴蝶困，水清鱼过鹭鸶随。
村翁开卷添黏纸，瓦钵研朱自教儿。
织妇倚机方嘆息，输官尚欠二斤丝。
瀛洲行
作者：赵汝鐩
朝代：宋

神山鼎峙沧海东，瑶池翠水环银宫。
朝霞夕霏自今古，飙车羽轮何憧憧。
文馆岧峣霄汉立，群贤飞佩翔鹓鸿。
人间风日总不到，逍遥宛在神山中。
苕溪闽山两仙伯，双槎贯月凌溟蒙。
分光东壁笔摛锦，携手西昆气垂虹。
承明厌直江湖去，回首云雾迷方蓬。
风萍既散俄復聚，赤帷朱轓巧相逢。
旧游共说横秋下，城隅胜槩髣髴同。
寓意瀛洲规小筑，轩楹突兀浮青红。
弱水休论三万里，玉楼未羡十二重。
洞门无锁棠阴昼，太华吹香藕花风。
夜藜吐耀来太乙，旨酒共饮烦壶公。
临汝自昔号仙窟，左有灵谷右峨蜂。
浮丘老翁跨白鹤，魏坛元君携青童。
欣闻琼宙出金柅，往往挽袂来相从。
祇恐济世缘未了，一麾一节难久容。
九天丹凤衔双诏，修门并辔摇冬珑。
不但十八学士同步武，风云廊庙两两登夔龙。
共办霖雨舟楫功，他年相与骑鲸追乔松。
琳宇
作者：赵汝鐩
朝代：宋

琳宇栖岩谷，翛然一径深。
风篁竿戛玉，霜橘颗垂金。
是院皆扃户，无人但听琴。
遶廊行数匝，聊以洗尘心。
瑶娥曲
作者：赵汝鐩
朝代：宋

一二三四月如眉，积累如梳截半规。
玉斧昼夜修不彻，修成团镜当空垂。
十眉有样列象几，梳裁春冰镜涵水。
瑶娥睡起拂菱花，扫黛插鬓云绕指。
敛袂亭亭天上妆，环佩隠体璆琳锵。
骖鸾跨鹤舞仙谱，子登弹璈飞琼簧。
天风飕飂冷到骨，银河澎浪溅罗袜。
一轮千古广寒深，折尽桂花应白髮。
田家嘆
作者：赵汝鐩
朝代：宋
体裁：七言律诗

破屋三间结草扉，柴根煨火阖家围。此生能得几年活，薄命连遭两岁饥。肠久鸣雷惟淡粥，体虽起粟尚单衣。晚来稚子总欢喜，报道小姑挑菜归。
留客
作者：赵汝鐩
朝代：宋

阔疎方在念，飞盖忽相过。
酒缺邻堪觅，诗成子自哦。
添羹挑野菜，包鲊就池荷。
莫屡辞归去，余樽亦不多。
病中得邬文伯书
作者：赵汝鐩
朝代：宋

北风卷地霰穿屋，光寒照几珠百斛。
儿童呼舞健犊奔，病夫拥炉龟殻缩。
打门寄书勤故人，五云湿牖春生谷。
片辞自可愈头风，千金指迷况满幅。
年来尘埃不堪镜，白髮一摘动盈掬。
星出星入难养痾，安得闲边半分福。
病中畏酒如畏仇，诗囊亦遣高阁束。
闻君新工千兔秃，君但写来为君读。
登楼
作者：赵汝鐩
朝代：宋
体裁：五言绝句

地卑梅雨湿，气压篆烟低。熟是披襟处，高楼百尺梯。
登楼野望
作者：赵汝鐩
朝代：宋

云藏日影微吞吐，道是晴来又似阴。
秋色涵空醒醉眼，鴈声到耳引归心。
暴流决岸危桥断，古木堆烟远寺深。
自料短才无用处，任缘不復觅知音。
登法云寺
作者：赵汝鐩
朝代：宋
体裁：五言律诗

云林拥深寂，山寺倚崔嵬。童子请先坐，师僧恐便回。庭黄霜到橘，阶绿雨滋苔。挂树猿相玩，呼之却不来。
白髮
作者：赵汝鐩
朝代：宋

朱颜留不住，白髮自应生。
摘了依然有，徒劳打镊声。
短歌行
作者：赵汝鐩
朝代：宋

赤龙驾轮飞上天，倏东倏西昼夜旋。
流光万古去不返，少壮翻手成华颠。
阆风层城羽衣仙，方瞳绿髮耕芝田。
玉楼贮春春不老，蟠桃一实三千年。
我欲访仙弱水隔，住世奈此急景煎，茫然无计相留连。
打併万事不放到眼前，右杯左蟹拍浮百斛船。
社日
作者：赵汝鐩
朝代：宋

四郊社鼓响枫林，朝雨方晴晚復阴。
稚子求聪多啖藕，佳人怕拙例停针。
饭争簇巧毋嫌杂，酒正逢时莫厌斟。
为问年年鸿与燕，去来相避果何心。
禹穴行
作者：赵汝鐩
朝代：宋

浙江之东千岩出，参差半天气葱鬰。
禹昔不返南巡车，越人交口说遗迹。
日往月来三千春，宫有龙瑞洞阳明。
搜深陟危辨旧穴，讹以传讹终难寻。
荒山一片老风雨，徘徊问山山无语。
寒林朝号万壑秋，冷烟暮结太古愁。
谁能为起马迁死，指点当时所探何处是。
秋夕
作者：赵汝鐩
朝代：宋
体裁：五言律诗

秋风动梧井，无顿许多凉。夜静滩喧枕，窗开月到床。道心便冷淡，世事莫思量。只被浇花累，朝朝却用忙。
秋夜
作者：赵汝鐩
朝代：宋
体裁：五言绝句

秋到情怀恶，美人天一方。夜深窗转月，梦断角吹霜。
秋夜怀归
作者：赵汝鐩
朝代：宋

乡里千山月，尘埃两鬓星。
秋声虽是爽，客耳不堪听。
多泪风前烛，孤明竹外萤。
吟蛩更亡頼，终夜几曾停。
秋居
作者：赵汝鐩
朝代：宋

入得秋来爽，何烦宋玉悲。
推窗对修竹，开卷课诸儿。
世事放轻着，人生无足时。
年多自当老，不用染吟髭。
秋意
作者：赵汝鐩
朝代：宋
体裁：五言律诗

今年秋意早，夜傍井梧生。怪得雨声急，洗教山骨清。倚栏看叶舞，寻砌听蛩鸣。举目无非爽，吟诗易得精。
秋日同王显父赵子野何庄叟泛湖赵紫芝继至分韵得秋字
作者：赵汝鐩
朝代：宋

雨余湖更爽，载酒共清游。
天浄倒涵水，峰高争献秋。
风烟入吟笔，箫鼓自邻舟。
堤上诗人过，相邀便肯留。
空师欲游岳往访山寺
作者：赵汝鐩
朝代：宋
体裁：五言律诗

闻师游岳去，打急访高岑。蹑屐若来晚，挑包不可寻。山寒梅意悄，林茂鸟声深。行住无非道，何须枉费心。
纵步
作者：赵汝鐩
朝代：宋

久雨厌人妨野步，几时便得此番晴。
到桥唤仆来相助，过寺逢僧约共行。
篱落一团飞蛱蝶，汀洲数点立鵁鶄。
农家竹裏深深住，风度茅檐纺织声。
续蒲涧行
作者：赵汝鐩
朝代：宋

戊戌正月二十五，摇辔东风蒲涧去。
年年今日是时节，飞盖倾城车塞路。
野亭山馆坐不徧，幙天席地千百处。
开壶设樏纷酒炙，擘蟹锥蚝间醢脯。
笑言相续乐甚真，礼文不侈意则古。
我亦随众穷胜览，先访安期登梵宇。
入春少雨多是晴，穹岩寒溜仅一缕。
白云千级逼象纬，沧海万里渺烟雾。
倚栏方快心目远，牛羊下山林壑暮。
小儿队队逐归驺，拍手呼舞趁箫鼓。
游人到晚懽未厌，徘徊不忍收樽俎。
行穿梅岭还江西，首为南州诧风土。
维舟
作者：赵汝鐩
朝代：宋
体裁：五言律诗

望见人家了，犹须转一坳。寺从滩背出，船向柳边捎。问酒寻溪馆，呼儿解腊包。三杯亦径醉，世事且权抛。
缠头曲
作者：赵汝鐩
朝代：宋

阿蛮妙舞翠袖长，臂鞴珠络带宝装。
春风按试清元殿，粉白黛绿立两傍。
三郎老手打羯鼓，太真纤指弹龙香。
箜篌野狐拍怀智，觱篥龟年笛宁王。
中有八姨坐绮席，淡扫蛾眉压宫粧。
醉看阿蛮小垂手，飞燕轻盈惊鸿翔。
八姨指挥三郎听，颁赉岂惜倾篚箱。
缠头一局三百万，莫遣傍人笑大唐。
尾声方断地衣卷，忽闻鼙鼓喧渔阳。
播迁纔出望贤路，玉食未进日卓午。
粝饭胡餠能几许，不饱皇孙及妃主。
阿蛮知是何处去，但见猪龙胡旋舞。
翁媪叹
作者：赵汝鐩
朝代：宋

旱曦赫空岁不熟，炊甑飞尘煮薄粥。
翁媪饥雷常转腹，大儿嗷嗷小儿哭。
愁死未死此何时，县道赋不遗毫釐。
科胥督欠烈星火，诟言我已遭榜笞。
壮丁偷身出走避，病妇抱子诉下泪。
掉头不恤尔有无，多寡但照帖中字。
盘鸡岂能供大嚼，杯酒安足直一醉。
沥血祈哀容贷纳，拍案邀需仍痛詈。
百请幸听去须臾，衝夜搥门谁叫呼。
后胥復持朱书急急符，预借明年一年租。
翁灵舒客临川因经从访之不遇闻过村居
作者：赵汝鐩
朝代：宋

闻道深村裏，结茅三四间。
买田因种秫，移树为看山。
诗好人皆诵，身安心自闲。
有时思鴈荡，依旧棹舟还。
耕织嘆二首·其一
作者：赵汝鐩
朝代：宋

春催农工动阡陌，耕犂纷纭牛背血。
种莳已徧復耘耔，久晴渴雨车声发。
往来逻视晓夕忙，香穗垂头秋登场。
一年苦辛今幸熟，壮儿健妇争扫仓。
官输私负索交至，勺合不留但糠秕。
我腹不饱饱他人，终日茅檐愁饿死。
耕织嘆二首·其二
作者：赵汝鐩
朝代：宋

春气熏陶蚕动纸，采桑女儿鬨如市。
昼饲夜餧时分盘，扃门谢客谨俗忌。
雪团落架抽茧丝，小姑缲车妇织机。
全家勤劳各有望，翁媪处分将裁衣。
官输私负索交至，尺寸不留但箱篚。
我身不暖暖他人，终日茅檐愁冻死。
胡教醵杯观画围棋
作者：赵汝鐩
朝代：宋

山餚野蔌且随宜，约定同来最怕迟。
朋友每思相聚乐，尘埃难得有闲时。
春回画笔丹青轴，雹落文楸黑白棋。
醉客坐间夸俊逸，掀髯连写数篇诗。
舟中
作者：赵汝鐩
朝代：宋

离家俄十日，千里独衰翁。
蓬响过云雨，帆开逆水风。
新沙增岸脚，小港隠芦丛。
客思难消遣，黄昏月一弓。
舟中
作者：赵汝鐩
朝代：宋

繫缆停征棹，斜阳古渡头。
风霜先远客，天地独扁舟。
水鸟衝开浪，汀鸿占断秋。
在家贫亦好，何用出林丘。
舟夜
作者：赵汝鐩
朝代：宋

夜泊枫林岸，江平万籁收。
松崖猿袅月，芦渚鴈眠秋。
轩冕傥来尔，林泉归去休。
客愁正无奈，孤笛起渔舟。
苦吟
作者：赵汝鐩
朝代：宋
体裁：五言绝句

几度灯花落，苦吟难便成。寒窗明月满，楼上打三更。
范园避暑
作者：赵汝鐩
朝代：宋
体裁：五言律诗

六月暑如炊，追凉此地宜。棹舟荷柄飐，坐石竹阴移。筹贯壶双耳，鼎烹茶一旗。小童供笔砚，醉客竞赓诗。
茶罢
作者：赵汝鐩
朝代：宋

茶罢晴檐唱午鸡，偶骑馿去过东溪。
酒餚分倩樵夫挈，笔砚专令童子携。
放目水亭栏独倚，题诗僧舍壁新泥。
兴阑归问来时路，到处蝉鸣日已西。
荆渚书怀
作者：赵汝鐩
朝代：宋

明镜明于月，白髮白于雪。
月照雪转添，使我心断绝。
连年事行役，曾不须臾歇。
陟冈脚双茧，凌湖舟一叶。
五觌君山面，洪涛涨天阔。
重倚南楼栏，远鴈逐云灭。
西风落破帽，龙山酬九节。
摇鞭荆门去，蒙泉弄清洁。
游观固不恶，奔走计则拙。
眠指几千里，意者遂休辙。
困翮堕渚宫，因循入覊绁。
天涯寒苦早，袖穿手龟裂。
村沽酒力薄，连釂耳方热。
矫首飞白云，杳杳望吴越。
儒冠信误身，铸尽六州铁。
荆门行
作者：赵汝鐩
朝代：宋

去年曾问荆门途，鸡鸣狗吠民耕锄。
摇鞭重来意惨澹，前日井邑今丘墟。
云昏雨涩草堆碧，四野荒荒人迹疎。
深山扶携皆露处，骨肉荡没况室庐。
老农无力倚林卧，少定举首来向余。
官人且坐待侬说，未说泗涕先横裾。
老夫老岂识兵革，忽见远近皆狂胡。
悬崖绝壁鱼贯进，飞马上下争驰驱。
吾军非是无身手，未鼓弃甲先奔趋。
时平廪帛官不计，战胜爵赏官不辜。
进怯锋镝退焚掠，虏既难堪堪汝乎。
归来未暇正其罪，官有金币还招呼。
老夫莫晓军旅事，但闻败衄深嗟吁。
我听其言为蹙頞，含悽独下西山隅。
金莲似恨羶风染，蒙泉未洗血水污。
九秋半破明月夕，照我孤愤行绕壁。
天子尝胆方仄席，微臣敢作楚囚泣，秋风一劔楼兰国。
蒙泉行
作者：赵汝鐩
朝代：宋

二十年前客中都，壁间谁挂蒙泉图。
天造地设有如此，果若所画疑蓬壶。
御风来游洞庭北，此境突兀眼前出。
荆门之外天下稀，翻思画图纔髣髴。
山根寒源月一泓，细流循沼曲折分。
天光倒影写晴碧，对此洗我潇洒心。
云木枕崖影湿翠，金莲铺镜葩在水。
流觞自是模兰亭，山阴今日那得尔。
向暮深林啼子规，柳花作团贴水飞。
吟兴未尽征马嘶，他时清梦犹见之。
蒲涧行
作者：赵汝鐩
朝代：宋

君不见少君诧安期海上之枣，又不见坡仙咏安期宅边之蒲。
枣失其种岂復得，蒲生于涧何时无。
涧流涓涓浅可涉，牵蔓披沙搜九节。
仙家自欲供仙饵，灵根不容凡齿啮。
循涧探奇岩石幽，瀑音迎耳锵琅球。
阴壑常寒失炎热，终日自雨鸣春秋。
振衣策足崔嵬顶，跨历列缺凌倒景。
天风海涛撼宇宙，神清骨冷肝胆醒。
声传九霄景泰钟，更上上方梯晴空。
两眼有尽天不尽，沧溟浩与银河通。
指顾神山似非远，弱水谁云隔三万。
乘风直到金银台，握手安期话蒲涧。
蚕舍
作者：赵汝鐩
朝代：宋
体裁：五言律诗

每到蚕时候，村村多闭门。往来断亲党，啼叫禁儿孙。不惜兼旬力，将图终岁温。殷勤马明祝，灯火谨朝昏。
蝨
作者：赵汝鐩
朝代：宋

蝨形仅如麻粟微，蝨毒过于刀锥惨。
上循鬓髮贯绀珠，下匿裳衣缀玉糁。
呼朋引类极猖蹶，摇头举足恣餐啖。
晴窗晓扪屡迁坐，雨床夜搔不安毯。
急唤童子具汤沐，奔迸出没似丧胆。
童子蹙頞代请命，姑责戒励后不敢。
念其昔日到明光，曾游相鬚经御览。
行春
作者：赵汝鐩
朝代：宋

绿杨袅袅草萋萋，缓步行春独杖藜。
搜蘂蜂儿透花骨，增巢燕子砌芹泥。
过溪野水衝桥版，觅路田塍穿菜畦。
松竹林间僧揖我，谒茶携手上招提。
西湖访梅
作者：赵汝鐩
朝代：宋

久无梅信息，访问到湖滨。
耐尽一冬冷，开残千树春。
临流转风韵，与雪斗精神。
疎影暗香后，能吟有几人。
访上官道人庵
作者：赵汝鐩
朝代：宋

三十年居此，何尝识酒荤。
柴扉人少到，草径鹿同羣。
雨足添新瀑，山深有剩云。
水瓢丹竈外，闲事不曾闻。
访别胡倅留饮水阁
作者：赵汝鐩
朝代：宋

故人知我已膏车，折简殷勤祝访渠。
惜别怱怱留语笑，临时草草治餚蔬。
密遮池面荷千盖，斜插云头月一梳。
此夕凭栏又何日，鴈来莫惜数行书。
访友人溪居
作者：赵汝鐩
朝代：宋
体裁：七言律诗

数间屋子压溪光，百十乔松列翠行。鹤为听琴朱顶侧，鸭皆睡日绿头藏。后园遣仆锄冬笋，隔岸寻僧度野航。天色黄昏归已晚，苦留夜话对胡床。
访友野外
作者：赵汝鐩
朝代：宋
体裁：七言律诗

雨意方浓改作晴，杖藜野外访柴荆。争寻桑叶占蚕熟，退立田塍避犊行。风过沙平收鸟迹，烟浓寺没但钟声。小童走报余将至，一笑松间倒屣迎。
访子益
作者：赵汝鐩
朝代：宋
体裁：五言律诗

拣得溪山住，三间草屋低。坐贫忧酒债，废事悔棋迷。壁坏何时补，诗成无处题。留余余戒饮，白饭荐黄鸡。
访山中友
作者：赵汝鐩
朝代：宋

披荆踏石访山友，野鸟惊人闹枯柳。
牧童为我通姓名，一笑相迎鹤髮叟。
结茅倚岩屋数间，尘埃辟易不用帚。
竹厨贮书罗四五，土壁黏碑分左右。
山中新醅未堪压，携手邀我沽村酒。
床前尚有着残棋，忘记四围关户牖。
日斜扶醉同归来，但见黑白子纷纠。
猕猴树上周章走，莫是此曹来动否。
访昙师
作者：赵汝鐩
朝代：宋

道人云外住，小径入庵幽。
干老梅逾瘦，林疎竹自修。
拣茶相伴煮，补线且停抽。
此事如何说，下山归去休。
访次张广上人继至
作者：赵汝鐩
朝代：宋
体裁：五言律诗

都不见尘埃，园扉傍水开。晴茵铺碧草，风弹落黄梅。访子因寻竹，呼童急办杯。诗僧相继至，罢酒把茶来。
访王广文
作者：赵汝鐩
朝代：宋
体裁：五言律诗

未是闲时节，君言百念灰。栖身庵竹石，适意杖莓苔。人老无由少，春归却解来。呼儿烹苦笋，席地共衔杯。
访皇甫道士
作者：赵汝鐩
朝代：宋
体裁：五言律诗

道人留淡话，竹院寂无声。沽酒童来缓，题窗诗已成。海珍纫紫菜，仙品渍黄精。移席临檐月，焦桐膝上横。
访郑隠君不遇
作者：赵汝鐩
朝代：宋
体裁：五言律诗

行尽枥林村，柴门闭夕曛。自来松下坐，閒想壁间文。守树猿偷果，窥山犬吠云。多应寻鹤去，祇隔暮溪濆。
访隠者不遇
作者：赵汝鐩
朝代：宋

两腋乘西风，送我上高岑。
竹根一泉通，石径万木森。
中有隠者居，败屋莓苔侵。
山空人不见，云满挂壁琴。
两鹤出候我，逢迎啄衣衿。
应酬久颇厌，走避不可寻。
谁伴山下去，明月升高林。
访黄簿留饮
作者：赵汝鐩
朝代：宋

爱静移家住水南，门排古木枕寒潭。
鹤翎渐长呼童翦，麈尾频挥对客谈。
旋切银丝鲙鲜鲫，新尝金颗擘香柑。
惜余戒饮难陪伴，举白掀髯子独酣。
读离骚
作者：赵汝鐩
朝代：宋
体裁：七言绝句

琅然醉读离骚经，一鹤闻之来中庭。童子屡麾不肯去，直凑樽前侧顶听。
谈禅
作者：赵汝鐩
朝代：宋

禅僧晚相投，貌古似落魄。
说性说虚空，雕心苦摸索。
千百则公案，信口无一错。
有蝉隔窗鸣，与僧恣酬酢。
僧喝蝉不知，僧怒蝉不觉。
蝉厌忽飞去，僧语无处着。
呼儿掩柴扉，请僧自行脚。
谢人送端砚水沉
作者：赵汝鐩
朝代：宋

屏迹山林绝往还，忽传军将扣云关。
十年忆别湖湘外，五朵惊飞几案闻。
砚寄下岩鸜鹆眼，沉分上岸鹧鸪班。
墨磨烟麝香横雾，搜索诗肠愧我悭。
赠定上人
作者：赵汝鐩
朝代：宋
体裁：五言绝句

谈禅皆是病，参请不须忙。且看诸尊宿，相传甚药方。
赠悟上人
作者：赵汝鐩
朝代：宋
体裁：五言律诗

怪来趋向别，乃是拙庵孙。秋色添禅寂，松声夺俗喧。路行须避蚁，饭剩或呼猿。单钵随缘住，寻常懒出门。
赠慈上人
作者：赵汝鐩
朝代：宋

踏遍丛林后，归来隠石崖。
任梅斜到牖，听竹长侵街。
挂壁尘堆笠，穿山云惹鞋。
真机须要悟，余事是持斋。
赠闾丘广文
作者：赵汝鐩
朝代：宋

奔走异轨辙，聚散水上萍。
谁知风月夕，同登藕花亭。
驹隙昼夜駃，尘埃鬓俱星。
朋旧半埋玉，念此慨颓龄。
天涯幸合席，相对谈飘零。
昔别君韦布，照眼袍今青。
羣儿俨成行，诵书如建瓴。
瞳人纷炯炯，捧斚倾绿醽。
溪茹芹莼美，秋核查梨馨。
开口笑岂易，主人愁罄缾。
命仆更沽觅，痛饮俱忘形。
明日又分袂，眠食加丁宁。
赠隠居
作者：赵汝鐩
朝代：宋

遶屋垂垂柳，当轩小小江。
买鱼寻晚钓，浮蚁倒春缸。
山近云侵坐，月来梅印窗。
隠居谁似子，不羡鹿门庞。
踏雪
作者：赵汝鐩
朝代：宋

玉壶一色天漫漫，乱雪飞春减却寒。
屑琼筛瑰塞宇宙，柳絮如拳辊作团。
却愁花木不禁冷，携筇问讯遍玉栏。
老柯樛枝幸亡恙，红苞半吐怯牡丹。
更怜修竹压欲折，扶持敲撼声珊珊。
似醉忽醒僵忽立，森然再植青琅玕。
群儿幻出两狮子，顷刻堆削了不难。
手持朱橘炯电眼，并刀巧剪金铃安。
老夫童心也自爱，卷帘移坐忍冻看。
一杯暖寒不可再，饥肠转雷未朝餐。
踏青
作者：赵汝鐩
朝代：宋
体裁：五言绝句

四野春工遍，柔风动赏心。踏青喧柳陌，举白醉花阴。
过宝云寺访密师
作者：赵汝鐩
朝代：宋

寺纔三二里，曳杖且徐行。
晴塔松梢见，风钟岭半鸣。
樵夫分道过，僧子就房迎。
竹有千竿立，尘无一点生。
过曹家渡
作者：赵汝鐩
朝代：宋

数篙撑过渡，雨后水添肥。
山橘青迷树，野花香袭衣。
哀鸿悽远客，斗雀堕斜晖。
童稚喧林垄，牛羊箇箇归。
过黄园
作者：赵汝鐩
朝代：宋

黄家亭馆人称好，杖屦春风领客行。
开放园门千嶂入，爱他山阁一溪横。
花迷粉翅双飞蝶，柳露金衣百啭鶑。
酒后着棋聊适兴，未须屑屑较输赢。
迎仙引
作者：赵汝鐩
朝代：宋

羽人窟宅压沧溟，昆崙阆风天墉城。
紫兰绛节跨彩凤，殷勤传命邀同盟。
七月七日凉秋霁，千官锵佩森幢卫。
王母云车九色龙，上元霜袍三角髻。
刘彻屏息迎两仙，兜香涂门高馥天。
星裳黼衮自酬酢，方朔窥窗不敢前。
金浆玉醴濯凡腹，红颗绚饤蟠桃熟。
宴酣乐奏瑶池音，琅璈子登笛双成。
乞怜请药承华殿，教戒丁宁先自反。
三尸欲脱毋淫乱，五性尽舍更勤俭。
各出数语鍼膏肓，此是长生度世方。
彻心未悟益猖狂，万八千里周遐荒。
少翁栾大诛相继，海上何日无方士。
五柞宫中梦断时，铜盘玉露胡为不起死。
送临川王丞秩满造朝
作者：赵汝鐩
朝代：宋

我来学制君哦松，数月握手臭味同。
君今南浦我送客，水萍风云何怱怱。
别酒未釂白玉斝，椎鼓催发斜阳红。
青霄迫逐不少借，指日便入明光宫。
祖鞭先着气射斗，好吐平生经纶胸。
临汝诗卷如束笋，殿阁正欠赓熏风。
自怜鱼游沸釜中，羡君遇顺如飞鸿。
愿寄一语随君东，问讯西湖南北峰。
送仲久之京口
作者：赵汝鐩
朝代：宋

纔归又东去，且道几时还。
算路亦差远，缘君不耐闲。
江城登铁瓮，烟寺认金山。
我昔经行地，诗牌挂壁间。
送同官叶榷院造朝二首·其一
作者：赵汝鐩
朝代：宋

新制重分司，谁云筦榷卑。
鹏抟终可料，鷃笑彼何知。
细满岂无待，横飞亦未迟。
催班天上去，黄色已浮眉。
送同官叶榷院造朝二首·其二
作者：赵汝鐩
朝代：宋
体裁：五言律诗

满岁尘埃共，交情骨肉亲。我犹京口客，君已日边人。波及无忘晋，渠成亦利秦。西湖约携手，两岸柳摇春。
送同年李教秩满归闽
作者：赵汝鐩
朝代：宋

鴈塔同题久，相看两鬓皤。
功名皆分定，安乐直钱多。
绛帐归来后，青山住得么。
时流推老笔，册府欠编摩。
送奇仲过霅川
作者：赵汝鐩
朝代：宋

少年湖海气，近又负诗名。
今忽担簦去，谁非倒屣迎。
雨茶烹顾渚，春酒醉乌程。
有句茅亭着，苹风洲上生。
送季逢过湘中
作者：赵汝鐩
朝代：宋

虀盐三十载，刻苦战文场。
灯火简编夜，江湖髭鬓霜。
鴈声随挂席，秋色欠游湘。
归日无他物，惟诗满古囊。
送宗上人归闽
作者：赵汝鐩
朝代：宋
体裁：五言律诗

顶笠遍参请，平生志甚勤。耳方离岳瀑，眼已接闽云。宿岭星辰近，渡溪烟雾分。劝师早休歇，禅不在多闻。
送彦东还湘
作者：赵汝鐩
朝代：宋

湖南多爽处，羡子片帆还。
秋影清涵水，烟痕淡着山。
兰风香楚佩，竹泪冷湘斑。
见说诛茅地，江头只数间。
送曹深叟之越
作者：赵汝鐩
朝代：宋
体裁：五言律诗

几时重握手，未可便轻离。路指千岩去，程宽一月期。扪萝窥禹穴，剥藓读曹碑。必自兰亭过，方当春暮时。
送林伯虎除国子监丞赴阙·其一
作者：赵汝鐩
朝代：宋

山房高千仞，上与青云齐。日从二仙游，两耳湔是非。北窗正齁䶎，锋车扣岩扉。猿鹤竞作色，山人忘我为。林泉虽云乐，出处盖有时。平生经纶胸，忧国两鬓丝。江天炯少微，安得不振衣。
送林伯虎除国子监丞赴阙·其二
作者：赵汝鐩
朝代：宋

玑衡占东南，老人方昭回。
明庭聚耆德，公难卧蒿莱。
行行出东门，丹心趋玉阶。
雪棹乘兴尔，云岫何心哉。
了却济世缘，应念金石台。
天街跃马余，就访孤山梅。
和靖有两鹤，他日骑归来。
送沈推赴官婺女
作者：赵汝鐩
朝代：宋
体裁：五言律诗

子抱风云志，吾同笔砚游。众皆尊大手，老尚客诸侯。清逼双溪水，句涵三洞秋。俭僚非所处，有路在瀛洲。
送端叔游淮
作者：赵汝鐩
朝代：宋

堂堂玉立鬚垂腹，谈论逢人见肺肝。
手弄七絃琴韵古，腰横三尺剑光寒。
但将计策寻知己，肯学闾阎为觅官。
乌幕闻君定罗致，别樽不復话儒酸。
送絜斋仓使袁都官归班
作者：赵汝鐩
朝代：宋
体裁：古风

六辔按部朝出关，邮铃插羽夜趣还。诏字天飞紫泥湿，一点郎星归拱北。乡来翻动大壑鱼，致君尧舜真须臾。金瓯未启请麾去，旋颁汉节登范车。先生有道出洙泗，派分象山接洛水。振铎重席阐圣传，此心之外无二理。先生有才辈伊周，胸襟百万森戈矛。新亭肯作楚囚泣，誓楫一念清神州。此行岂但兰再握，讲帷欠公熙帝学。火城照空沙堤新，堂印押班运筹幄。絜斋墙仞世龙门，瓣香夙昔钻仰心，邑债一了即归耕。但当拭目天上新经纶，日与渔樵击壤歌太平。
送翼之过天台
作者：赵汝鐩
朝代：宋

天台山水窟，人道是仙家。
白鹤挂寒溜，赤城飞暮霞。
独携筇杖过，莫畏石桥斜。
牢记经行处，归来向我夸。
送聪上人归四明
作者：赵汝鐩
朝代：宋
体裁：五言律诗

办得四方游，孜孜讨入头。归云起斋钵，高浪送行舟。笠戴天童雨，鞋穿雪窦秋。平常心是道，莫更问人休。
送胡判官赴官永嘉
作者：赵汝鐩
朝代：宋

君赴莲池戍，离愁正值秋。
持觞送南浦，鸣橹下东瓯。
才俊推乌幕，风流访谢楼。
欲穷奇绝处，须上鴈山头。
送鲁卿之九江
作者：赵汝鐩
朝代：宋
体裁：七言律诗

归自潇湘方半月，挑灯酌酒又分襟。挂帆秋晚江湖客，握手岁寒松柏心。湓浦水流清一派，香炉峰湿翠千寻。西风远想登临处，日日携琴日日吟。
适意
作者：赵汝鐩
朝代：宋

右倾老瓦盆，左持离骚经。
一杯读一句，既醉还復醒。
好月飞入坐，伴饮到天明。
林下乐如许，钟鼎鸿毛轻。
途中
作者：赵汝鐩
朝代：宋

雨中奔走十来程，风卷云开陡顿晴。
双燕引雏花下教，一鸠唤妇树梢鸣。
烟江远认帆樯影，山舍微闻机杼声。
最爱水边数株柳，翠条浓处两三鶑。
遣愁
作者：赵汝鐩
朝代：宋

愁来无可奈，散策小桥东。
影转松随日，香残花怯风。
烟霞诗兴裏，天地酒杯中。
本自江湖客，生涯付钓篷。
遣意
作者：赵汝鐩
朝代：宋
体裁：五言律诗

要静静不得，风吹竹打檐。栏摧呼匠葺，碑脱遣儿黏。夜短睡常欠，天阴病转添。扶衰归密室，更下面前帘。
避暑
作者：赵汝鐩
朝代：宋
体裁：五言律诗

炎赫无逃处，如何得雨来。云生应有望，风捲又还开。携簟寻池阁，倾醪注晚杯。堆盘粲红颗，味不减棱梅。
避暑溪上
作者：赵汝鐩
朝代：宋
体裁：七言律诗

不堪蜗舍暑如炊，何处清幽可杖藜。未约客须先觅酒，要寻凉必去临溪。撑船访洞林间港，坐石吟风柳下堤。晚网得鱼似湖白，銮刀鲙玉捣香齑。
邬文伯归自邵阳
作者：赵汝鐩
朝代：宋
体裁：五言律诗

宾主西游久，赓诗日日传。交情谁似此，归兴忽翩然。楚岸猿吟树，湘江月载船。我穷君更甚，相助愧无钱。
郊行同张宰
作者：赵汝鐩
朝代：宋

雨晴郊外共寻芳，细水交流注野塘。
花欲恋枝风不肯，柳纔舞影日还藏。
转添老态难于健，看得闲时少似忙。
拟访一僧共茶话，禅房扃锁出游方。
郑氏庄
作者：赵汝鐩
朝代：宋

庄居深僻处，敲户小童譍。
此地清如许，前时到未曾。
柳腰金袅娜，苔髮翠鬅鬙。
山上茅亭子，扶衰为一登。
郴州鹿鸣宴
作者：赵汝鐩
朝代：宋

连科已占十名前，行听鸿胪第一传。
我俟合符留劝驾，君能摛藻预兴贤。
湘山点化名千佛，郴岭飞昇效九仙。
此去琼林天上宴，今朝先赋鹿鸣篇。
酬曹户
作者：赵汝鐩
朝代：宋

奔走尘埃久，还山每嘆迟。
岁华惊鴈到，心事独鸥知。
夜对樽前月，昼寻花下棋。
闲中滋味好，但欠子论诗。
醴陵道中
作者：赵汝鐩
朝代：宋
体裁：五言律诗

入得湖南界，皆嫌堠子长。烟岩松叶暗，风陌稻花香。桥断人迂路，车鸣水卷塘。宿程虽不远，木杪已斜阳。
醵饮
作者：赵汝鐩
朝代：宋

出城二里野人居，最爱园亭傍室庐。
墨涌清池聚科斗，雪明碧嶂过舂鉏。
兴来醵友寻诗酒，忙裏携盘但醢蔬。
新创小轩尤更爽，百来竿竹间椶榈。
醵饮刘园
作者：赵汝鐩
朝代：宋

随意携盘馔，毋烦事礼文。
燕飞衝幕过，鶑语隔墙闻。
兴自樽前发，韵从花下分。
诗成似供课，醉墨竞纷纭。
野望
作者：赵汝鐩
朝代：宋
体裁：五言律诗

一天秋色远，千里病眸宽。野旷牛羊小，楼高风露寒。扫愁嫌酒薄，少事欲心安。溪友门前过，留鱼荐晚餐。
野步
作者：赵汝鐩
朝代：宋

雨收日薄春容嫩，步步东风桃李蹊。
香递深林疑麝过，声传幽谷认鶑啼。
路摧迂步行荒草，桥断褰裳涉浅溪。
归遇田翁醉邀我，旋教买酒旋烹鸡。
金山
作者：赵汝鐩
朝代：宋
体裁：五言律诗

自古称浮玉，更名为得金。一山藏寺腹，双塔立江心。淮浙中流断，风烟四岸侵。梦回禅榻悄，月午听龙吟。
铜雀台辞
作者：赵汝鐩
朝代：宋

屋一百间台十丈，岧峣突兀九霄上。
明月空照八尺床，几点酸风摇繐帐。
离宫金锁掣不开，美人红粉今成灰。
兰麝分恩销余馥，铜雀飞去无时回。
太官朝暮荐酒脯，迷魂尚爱残歌舞。
恋恋西陵一抔土，上马横槊平日诧英武。
闻舟中笛
作者：赵汝鐩
朝代：宋

横笛秋篷底，衔山夕照残。
孤音起水面，余韵到云端。
吹怨芦声惨，含悽鴈影寒。
有人江阁上，敛翠凭栏干。
陇首
作者：赵汝鐩
朝代：宋
体裁：七言律诗

陇首多逢采桑女，荆钗蓬鬓短青裙。斋钟断寺鸡鸣午，吟杖穿山犬吠云。避石牛从斜路转，作陂水自半溪分。农家说县催科急，留我茅檐看引文。
隠者
作者：赵汝鐩
朝代：宋
体裁：七言绝句

卓庵远入深林去，生怕世人知得处。四边剩却许多云，重重塞断山前路。
雨过
作者：赵汝鐩
朝代：宋
体裁：五言绝句

一霎荷塘雨，明珠翠盖擎。柄危难得稳，稍侧便须倾。
雪中寻僧
作者：赵汝鐩
朝代：宋

寻僧同踏雪，握手上钟楼。
初下寒飘屑，才浓风辊球。
水波糊纸阖，春乳泛茶瓯。
片片看来好，庞公有话头。
雪中寻僧
作者：赵汝鐩
朝代：宋

寻僧同踏雪，握手上钟楼。
初下寒飘屑，纔浓风辊毬。
水波糊纸閤，春乳泛茶瓯。
片片看来好，庞公有话头。
雪中徐检法约登城楼不果
作者：赵汝鐩
朝代：宋

今年一雪恰一月，天工弄巧寒饕餮。
朔风吹碎洞庭浪，细结瑶花遍银阙。
倚杖测试三尺强，平陆皓皓失凹凸。
梅梢模糊裹寒香，鸟影伶俜栖冻叶。
有客约上城南楼，膏吾车兮俄復辍。
呼儿反关袁安巷，小窗风味寒于铁。
未须金帐斟羊羔，薄酒也能春两颊。
三杯五杯亦径醉，曲肱一枕香云绝。
梦裏骑馿过灞桥，记得新诗醒时说。
雪中观客夜博
作者：赵汝鐩
朝代：宋

积雪深一尺，堆琼迷山扉。
豪客夜排闼，挑灯红炉围。
成枭呼五白，转胜赏四绯。
举觞无不釂，寒深酒力微。
姑置博与酒，剧谈木屑霏。
坐久更寖阑，疎钟到帘帏。
雪后徐广文招同官小集分韵得明字
作者：赵汝鐩
朝代：宋
体裁：七言律诗

瞰江亭馆约登临，雪后凭栏景倍清。波面玉虹千丈霁，寒边冰镜十分明。放怀共恨添杯少，分韵俄惊击钵成。对弈不知谁胜败，醉中但听子丁丁。
雷潭寺
作者：赵汝鐩
朝代：宋
体裁：五言律诗

忆昔登临日，今经二十年。峥嵘新栋宇，黼黻旧山川。鱼响潭翻浪，鸟飞风送船。穴空龙已去，鳞爪迹依然。
题下阳怀沈叔忱
作者：赵汝鐩
朝代：宋

夜雨晓方歇，薄雾随征车。
乔松二十里，翠微三五家。
双燕教羣雏，一牛驮两鸦。
故人不可见，回首天之涯。
题会稽用林帅侍韵
作者：赵汝鐩
朝代：宋

东越干坤到眼边，乱云连壑草迷川。
五更城落千岩月，万顷湖开一镜天。
鼓角声残秦望晓，楼台影湿卧龙烟。
旧时太史登临处，每想风流为慨然。
题及之后山新筑茅舍
作者：赵汝鐩
朝代：宋
体裁：五言律诗

潇洒人间世，柴门夹两槐。诗僧恰方去，俗客不曾来。翠合苔初长，红娇杏半开。南边许多地，腊月竹须栽。
题合江亭
作者：赵汝鐩
朝代：宋

石鼓山头一小亭，干坤万里眼双明。
虽因刺史能寻胜，不遇昌黎岂得名。
衡岳云开秋洗碧，蒸江湘合水争清。
书岩莫辨当时字，空积尘泥野草生。
题庄舍壁
作者：赵汝鐩
朝代：宋
体裁：五言绝句

水深荷较晚，地僻草偏多。伫立风前听，樵夫隔陇歌。
题戴洪甫爱竹轩
作者：赵汝鐩
朝代：宋
体裁：七言律诗

竹癖难凭俗眼看，琴书静对翠光寒。秋声鸣屋风初度，夜影翻床月半残。天乞幽人供嗜好，日呼稚子报平安。窗前幸有闲田地，分我云梢四五竿。
题村舍壁
作者：赵汝鐩
朝代：宋
体裁：七言律诗

柔风十里日曈眬，雨后陂塘野水通。两岸柳烟笼晓绿，数枝桃露滴春红。明知钟鼎众皆羡，到了山林味不同。田父殷勤邀我坐，一盂白饭一盂菘。
题王才叔南馆
作者：赵汝鐩
朝代：宋

南馆着隠士，幽爽似僧舍。
岛红野花繁，岸绿垂杨亚。
人行鸟不惊，客至鹤先迓。
林深自无暑，月到更宜夜。
倾樽对贤圣，飞笔追鲍谢。
兴来即散策，无时不得暇。
题莱公泉
作者：赵汝鐩
朝代：宋

马鞍山下倚吟鞭，慨想前贤古道边。
健笔南轩三大字，高风相国一泓泉。
征途着句虽无暇，诗版留名自可传。
寺主相邀观石刻，呼童汲水取茶煎。
饮通幽园
作者：赵汝鐩
朝代：宋

典却身上鹔鹴裘，买酒领客寻清游。
欲洗胸襟尘万斛，快上青云展秋眸。
晴沙翳天风动地，挈壶卷席移通幽。
一沼镜浄清可掬，千竿玉立尘不留。
拒霜两岸花烂熳，红蓼错杂争开秋。
人生适意未易得，痴儿了事何时休。
陶写岂必在丝竹，山有鸣禽水游鯈。
酒酣题蕉竞新句，景物辟易困雕搜。
一梳凉月插空碧，楼头暮角催归驺。
双桂余葩尚堪摘，便道肯访勿翦不。
饮马长城窟
作者：赵汝鐩
朝代：宋

乌骓马，紫游缰，戍夫一鞭天一方。
揆程想过长城下，思古筑役摧人肠。
白骨如雪浸水窟，骨上犹带秦时血。
雨打风吹宇宙腥，君渴莫饮救马渴。
衣适寒暄饭加餐，省酒戒勿离军门。
鴈来不惜数行字，鴈回我亦寄平安。
自从君出与君别，怕听砧声怕见月。
细思人生能几何，未卜彼此俱白髮。
官有好爵与尔靡，万死一生方得之。
不如更戍闻早归，百年邻里夸齐眉。
马上口占
作者：赵汝鐩
朝代：宋

平林涂烟山擎日，晚征漠漠客愁集。
浮生隙驹忙裏过，虚名塞马眼前失。
古来战场莫回首，一成一败骨俱朽。
柳岸人家摇酒帘，不妨小停春风鞭。
黄干见约小饮就宿
作者：赵汝鐩
朝代：宋

病后何人慰寂寥，长鬚持简忽相招。
溪山见说为楼爽，杖屦宁辞去郭遥。
柳絮一天晴舞雪，松声十里夜闻潮。
谈诗直到疎钟动，酒困频将茗椀浇。
黯淡
作者：赵汝鐩
朝代：宋

黯淡四山暮，凄凉千里秋。
功名常嘆老，衰病岂禁愁。
孤鴈影谁伴，乱蛩吟不休。
一身天外客，云尽是乡州。
水龙吟·浮翠山房拟赋白莲
作者：赵汝钠
朝代：宋
体裁：词

露华洗尽凡妆，玉妃来侍瑶池宴。风裳水佩，冰肌雪艳，清凉不汗。解语情多，凌波步稳，酒容消散。想温泉浴罢，天然真态，浑疑是、宫妆浅。暗想凄愁别岸。粉痕消、香腮凝汗。雪空冰冷，此情唯许，鹭知鸥见。羽扇微摇，翠帷低拥，清凉庭院。待夜深，月上阑干，更邀取、姮娥伴。
水龙吟·露华洗尽凡妆
作者：赵汝钠
朝代：宋
体裁：词

露华洗尽凡妆，玉妃来侍瑶池宴。风裳水佩，冰肌雪艳，清凉不汗。解语情多，凌波步稳，酒容易散。想温泉浴罢，天然真态，浑疑是、宫妆浅。暗想凄愁别岸。粉痕消、香腮凝汗。雪空冰冷，此情唯许，鹭知鸥见。羽扇微摇，翠帷低拥，清凉庭院。待夜深，月上阑干，更邀取、姮娥伴。
水心新居
作者：赵汝铎
朝代：宋

开扉待嘉客，沽酒解闲愁。
半夜秋霖歇，满塘寒水流。
风声生叶底，月色在沙头。
忆着鲈鱼美，松江有旧游。
水心新居
作者：赵汝铎
朝代：宋

开扉待嘉客，沽酒解闲愁。半夜秋霖歇，满塘寒水流。风声生叶底，月色在沙头。忆著鲈鱼美，松江有旧游。
乌石驿
作者：赵汝铤
朝代：宋
体裁：七言绝句

落日衔山乌石堠，淡烟笼月白茅坪。乍离城市虽萧索，喜是还家第一程。
云峰寺
作者：赵汝铤
朝代：宋

好峰藏寺背，此景只僧知。古树侵天直，寒泉入涧迟。深行寻旧址，久伫读荒碑。时有仙人过，灵风满路吹。
云峰寺
作者：赵汝铤
朝代：宋

好峰藏寺背，此景只僧知。
古树侵天直，寒泉入涧迟。
深行寻旧址，久竚读荒碑。
时有僊人过，灵风满路吹。
庐山卧龙庵
作者：赵汝铤
朝代：宋

一线飞泉绕碧萝，白云来往暗山阿。雨中贪共樵人语，行过庵前路忽多。
庐山卧龙庵
作者：赵汝铤
朝代：宋

一线飞泉遶碧萝，白云来往暗山阿。
雨中贪共樵人语，行过庵前路忽多。
谢友人惠袜布
作者：赵汝铤
朝代：宋

客裏行终日，难逢识面人。
所交新有几，相语又俱贫。
句□推敲长，情增邂逅亲。
丝絇到双足，那敌袜材真。
谢友人惠袜布
作者：赵汝铤
朝代：宋

客里行终日，难逢识面人。所交新有几，相语又俱贫。句□推敲长，情增邂逅亲。丝絇到双足，那敌袜材真。
送澄古潭由豫章归鑑湖
作者：赵汝铤
朝代：宋
体裁：七言绝句

数椽书屋守蛛丝，一出三年梦见稀。寄语家僮日开户，莫妨燕子认巢归。
雪
作者：赵汝铤
朝代：宋

病倦扶危坐，起看天雨花。
蹇馿东野句，破屋玉川家。
勇羡穿篱犬，饥怜噪树鸦。
龙山云壑胜，冰柱忆刘叉。
雪
作者：赵汝铤
朝代：宋

病倦扶危坐，起看天雨花。蹇驴东野句，破屋玉川家。勇羡穿篱犬，饥怜噪树鸦。龙山云壑胜，冰柱忆刘叉。
题临江清远轩壁
作者：赵汝铤
朝代：宋
体裁：七言绝句

江清疑可濯吾缨，小泊扁舟绕寺行。对岸丹枫寻不见，雨云遮断古萧城。
云峰庵
作者：赵汝驭
朝代：宋

一庵移向白云深，丁卯年来住至今。
鸟咔蝉鸣俱过耳，心如铁石髮如金。
云峰庵
作者：赵汝驭
朝代：宋

一庵移向白云深，丁卯年来住至今。鸟哢蝉鸣俱过耳，心如铁石发如金。
元苏二公祠
作者：赵汝驭
朝代：宋

春祠当上巳，新像合苍城。慨想交邻意，兼怀过客情。宅遗环水碧，驿带古杨清。天上文星会，人间弦诵声。
元苏二公祠
作者：赵汝驭
朝代：宋

春祠当上巳，新像合苍城。
慨想交邻意，兼怀过客情。
宅遗环水碧，驿带古杨湆。
天上文星会，人间弦诵声。
句
作者：赵汝驭
朝代：宋

唐僧逢汉宝，山洞得天名。
可赋庵
作者：赵汝驭
朝代：宋
体裁：七言绝句

旧题可赋足幽深，手植疏梅有石心。当日和羹人不见，竹风疑是读书音。
法安寺
作者：赵汝驭
朝代：宋
体裁：五言律诗

四山围一寺，胜地出花封。秀竹辞春箨，晴云生夏峰。僧闲流水槛，村急夕阳舂。与客下山去，鹤归犹带松。
石楼
作者：赵汝驭
朝代：宋
体裁：七言律诗

历井扪参跬步行，直排阊阖叫云扃。着身高处不知险，回首看时方始惊。世界三千藏粒粟，江湖万里付浮萍。何须更跨扬州鹤，稳御仙軿朝帝京。
见日庵
作者：赵汝驭
朝代：宋

莫把桃花误世间，日方明处隐尤难。道人办得心坚固，好向飞云顶上安。
见日庵
作者：赵汝驭
朝代：宋

莫把桃花误世间，日方明处隠尤难。
道人办得心坚固，好向飞云顶上安。
仙鹤楼
作者：赵泽
朝代：宋

嘉陵天虹饮东海，西溪玉带萦南山。诸峰四面罗髻鬟，周遭百里如一环。炊烟万灶斜阳里，繁弦脆管东风起。
仙鹤楼
作者：赵泽
朝代：宋

嘉陵天虹饮东海，西溪玉带萦南山。
诸峰四面罗髻鬟，周遭百里如一环。
炊烟万竈斜阳裏，繁絃脆管东风起。
甘泉洞
作者：赵泽祖
朝代：宋
体裁：七言律诗

银河泻落万山巅，玉界遥驰一道泉。夜浴丹沙浮暖气，晓凝寒碧沁晴烟。灵泉透海流香细，雪液澄虚抱影圆。三咽只因凡骨换，坐临盘石看飞钱。
梅隐君六秩寿
作者：赵洪
朝代：宋

隐君家世出梅山，描得清芬满世间。梅禀正阳全太极，同姓同心不赧颜。
梅隠君六秩寿
作者：赵洪
朝代：宋

隠君家世出梅山，描得清芬满世间。
梅禀正阳全太极，同姓同心不赧颜。
兴庆池禊宴
作者：赵济
朝代：宋

抚封占清境，禊宴协良辰。物态随春秀，歌声洽政淳。撷芳寻陌绮，泛棹击波鳞。天幸陪开府，非才愧席宾。
兴庆池禊宴
作者：赵济
朝代：宋

抚封占清境，禊宴协良辰。
物态随春秀，歌声洽政淳。
撷芳寻陌绮，泛棹繫波鳞。
天幸陪开府，非才愧席宾。
夜警
作者：赵济
朝代：宋
体裁：七言绝句

满城警柝喧深夜，半壁青灯动客心。烽火未除眠不得，欲将长剑倚危岑。
赏莲
作者：赵济
朝代：宋
体裁：七言绝句

芒鞋竹杖踏晴沙，云白山青老岁华。太极一丸融造化，赏心应不为荷花。
岳阳楼
作者：赵淇
朝代：宋
体裁：七言律诗

平生指点画图看，今上斯楼尽大观。山色横排青玉案，湖光平展白银盘。风云变化吟怀壮，天地开明眼界宽。古往今来多少恨，醉馀和月倚栏干。
谒金门
作者：赵淇
朝代：宋

吟望直。春在阑干咫尺。山插玉壶花倒立。雪明天混碧。
晓露丝琼滴。虚揭一帘云湿。犹有残梅黄半壁。香随流水急。
谒金门·吟望直
作者：赵淇
朝代：宋
体裁：词

吟望直。春在阑干咫尺。山插玉壶花倒立。雪明天混碧。晓露丝丝琼滴。虚揭一帘云湿。犹有残梅黄半壁。香随流水急。
元日
作者：赵淦夫
朝代：宋
体裁：五言律诗

凤历首春王，三元启运昌。衣冠充闾里，云物动笙簧。共舞椒花醉，真成机械忙。人生当此日，何必古羲皇。
辞家庙
作者：赵淮
朝代：宋
体裁：六言诗

祖父有功王室，德泽沾及子孙。今淮计穷被执，誓以一死报君。刀锯置之不问，万折忠义常存。急告先灵速引，庶几不辱家门。
天台石梁
作者：赵清源
朝代：宋
体裁：五言律诗

何处觅灵踪，天台第一峰。云深唯见寺，夜静忽闻钟。卓锡随飞鹤，谈玄起蛰龙。石桥如有约，跨月坐从容。
洴溪桥
作者：赵渥
朝代：宋
体裁：四言诗

油井小聚，洴溪之滨。夏秋雨集，沟浍皆盈。众水所汇，实病于行。谁作斯桥，庞君守真。宁瘠一己，而利他人。此心与桥，为世通津。我观地水，如车转轮。陵谷变迁，成毁有因。桥不足恃，所恃者仁。仁者之心，与石不磷。矢我铭诗，刻此坚珉。
喜迁莺
作者：赵温之
朝代：宋
体裁：词

琼姿冰体。料莹光乍传，广寒宫里。北陆寒深，南园春早，此后万花方起。剪霞斗萼，裁蕊自然，天与高致。大潇洒，最宜雪宜月，宜亭宜水。好是。天涯庾岭上，万株浮动香千里。屏写横斜，鬟插垂袅，占尽秀骨清意。醉魂易醒，吟兴信来，佳思无际。为传语，向东风，甘使无言桃李。
喜迁莺
作者：赵温之
朝代：宋

琼姿冰体。料莹光乍傅，广寒宫里。北陆寒深，南园春先，此后万花方起。剪霞斗萼，栽芯砌□，天与高致。大潇洒，最宜雪宜月，宜亭宜水。好是。天涯庾岭上，万株浮动香千里。屏写横斜，鬟插垂袅，占尽秀骨清意。醉魂易醒，吟兴信来，佳思无际。为传语，向东风，甘使无言桃李。
喜迁莺·琼姿冰体
作者：赵温之
朝代：宋
体裁：词

琼姿冰体。
料莹光乍傅，广寒宫里。
北陆寒深，南园春先，此后万花方起。
翦霞斗萼，栽芯砌□，天与高致。
大潇洒，最宜雪宜月，宜亭宜水。
好是。
天涯庾岭上，万珠浮动香千里。
幈写横斜，鬟插垂袅，占尽秀骨清意。
醉魂易醒，吟兴信来，佳思无际。
为传语，向东风，甘使无言桃李。
踏莎行
作者：赵温之
朝代：宋
体裁：词

妖艳相偎，清香交喷。花王尤喜来亲迎。有如二女事唐虞，群芳休更誇相并。小雨资娇，轻风借润。天应知我怜孤韵。莫惊岁岁有双葩，仪真自古风流郡。
踏莎行·妖艳相偎
作者：赵温之
朝代：宋
体裁：词

妖艳相偎，清香交喷。花王尤喜来亲迎。有如二女事唐虞，群芳休更夸相并。小雨资娇，轻风借润。天应知我怜孤韵。莫惊岁岁有双葩，仪真自古风流郡。
踏青游
作者：赵温之
朝代：宋

竹外溪边，一枝破寒卫腊。莹素肌、玉雕冰刻。赋闲标，足馀韵，岂同常格。最风流，生来处处尽好，别得造化工力。
疏影幽香，意思迥然殊绝。算不枉、诗人分别。冻云深，凉月皎，愈增清冽。大潇洒，尤得静中雅趣，不许莺栖燕歇。
踏青游·竹外溪边
作者：赵温之
朝代：宋
体裁：词

竹外溪边，一枝破寒冲腊。莹素肌、玉雕冰刻。赋闲标，足馀韵，岂同常格。最风流，生来处处尽好，别得造化工力。疏影幽香，意思迥然殊绝。算不枉、诗人分别。冻云深，凉月皎，愈增清冽。大潇洒，尤得静中雅趣，不许莺栖燕歇。
上谷川尹殿丞
作者：赵湘
朝代：宋
体裁：七言律诗

琐闼题诗送赴官，郡斋潇洒谢公閒。树边棋阁开秋锁，池上吟窗见昼山。吏散独行红叶外，酒醒时望白云间。郊原渐有新烟火，知是逋民鸟道还。
九日幽居书怀
作者：赵湘
朝代：宋
体裁：七言律诗

九月蝉稀九日催，年光如逐水声回。人思往事凄凉在，菊倚荒庭寂寞开。落叶偶从池上过，夕阳初傍酒边来。白衣去后无消息，雨湿东离欲长苔。
九日幽居书怀
作者：赵湘
朝代：宋

九月蝉稀九日催，年光如逐水声回。
人思往事凄凉在，菊倚荒庭寂寞开。
落叶偶从池上过，夕阳初傍酒边来。
白衣去后无消息，雨湿东篱欲长苔。
九日松林寺登高
作者：赵湘
朝代：宋
体裁：五言律诗

九日松林寺，登高过石桥。野僧怜不醉，山菊笑无憀。屐齿凭泉漱，云衣近树飘。自知清静意，应免俗人招。
九日松林寺登高
作者：赵湘
朝代：宋

九日松林寺，登高过石桥。
野僧怜不醉，山菊笑无戮。
屐齿凭泉漱，云衣近树飘。
自知清静意，应免俗人招。
书松门寺壁
作者：赵湘
朝代：宋
体裁：五言律诗

物外纤尘绝，堪闻乐道歌。好山光不尽，幽鸟语无多。树影秋云杂，泉声昼磬和。高僧自禅定，时有野人过。
书韩山人壁
作者：赵湘
朝代：宋
体裁：七言律诗

山木争高叶尽深，山人半醉在庭阴。常时具馔多餐药，偶夜听松不弄琴。雨后看苔连井口，秋来见月到池心。近闻墙外诸峰卖，只向茶铛便煮金。
书韩隠人壁
作者：赵湘
朝代：宋
体裁：五言律诗

雨黑径垂莎，全家在薜萝。树空穿井出，门掩烧痕过。写易澌生砚，悬壶月上柯。近来山屐老，枯齿旋无多。
会平上人夜话
作者：赵湘
朝代：宋

秋灯照岳客，深夜坐前轩。白发新闻雨，青山旧听猿。病多添药债，吟苦避虫喧。不寐还相对，高梧叶自翻。
会平上人夜话
作者：赵湘
朝代：宋

秋灯照岳客，深夜坐前轩。
白髮新闻雨，青山旧听猿。
病多添药债，吟苦避虫喧。
不寐还相对，高梧叶自翻。
僧院苔
作者：赵湘
朝代：宋
体裁：五言律诗

香销人寂寂，铺碧断尘埃。积雨声初尽，高僧定未开。冷痕穿竹去，秋阵隔泉回。此处应长在，閒人况不来。
兰汀晚泊
作者：赵湘
朝代：宋

孤舟愁晚泊，葭苇暂相邻。
旅雁初栖雨，江花偶向人。
强吟还自爱，忽语有谁亲。
倚棹烟将暝，秋风起白苹。
兰汀晚泊
作者：赵湘
朝代：宋

孤舟愁晚泊，葭苇暂相邻。旅雁初栖雨，江花偶向人。强吟还自爱，忽语有谁亲。倚棹烟将暝，秋风起白蘋。
兰江仁智亭
作者：赵湘
朝代：宋

兰江江上亭，仁智称为名。山色晓争出，水光秋更清。微风飘复断，好鸟过还鸣。曾伴陶公醉，叠闻渔唱声。
兰江仁智亭
作者：赵湘
朝代：宋

兰江江上亭，仁智称为名。
山色晓争出，水光秋更清。
微风飘復断，好鸟过还鸣。
曾伴陶公醉，迭闻渔唱声。
别所知
作者：赵湘
朝代：宋
体裁：五言律诗

知音不可得，此去但消魂。别夜俱闻雨，残秋自出门。水横芳草渡，烟蔽夕阳村。应念千山外，明朝独听猿。
别杨埙
作者：赵湘
朝代：宋
体裁：五言律诗

此身偏似雁，南北但孤飞。久客难为别，穷秋况未归。去程寒雨细，留话夕阳微。试共江边立，疏砧又捣衣。
别王穆明府
作者：赵湘
朝代：宋
体裁：五言律诗

又作残秋役，陶公为断魂。此行知入梦，欲去更登门。落叶堆霜径，微阳隔雨村。预愁山馆宿，相忆独闻猿。
别耶溪诸叔
作者：赵湘
朝代：宋

又散耶溪会，斜阳在古原。出门逢落叶，去路有啼猿。短发不堪照，新诗谁与论。如何为远别，风雪宿孤村。
别耶溪诸叔
作者：赵湘
朝代：宋

又散耶溪会，斜阳在古原。
出门逢落叶，去路有啼猿。
短髮不堪照，新诗谁与论。
如何为远别，风雪宿孤村。
剡中唐郎中所居
作者：赵湘
朝代：宋

古柳垂溪水，当门系雪舟。开樽延白鸟，扫树带清秋。阁上看华顶，窗中见沃洲。寻常投刺少，来即是诗流。
剡中唐郎中所居
作者：赵湘
朝代：宋

古柳垂溪水，当门繫雪舟。
开樽延白鸟，扫树带清秋。
阁上看华顶，窗中见沃洲。
寻常投刺少，来即是诗流。
华顶峰
作者：赵湘
朝代：宋

连天含积翠，石路接危藤。日近栖雕树，云迎望海僧。狖传幽谷响，泉落断崖冰。中有仙人宅，知居第几层。
华顶峰
作者：赵湘
朝代：宋

连天含积翠，石路接危藤。
日近栖鵰树，云迎望海僧。
狖传幽谷响，泉落断崖冰。
中有仙人宅，知居第几层。
及第东归泗上遇孙穆之话别
作者：赵湘
朝代：宋
体裁：五言律诗

偶负同年约，知君先出京。相逢得酒病，欲别值蝉声。共立山当眼，分题雨过城。东归几人问，为子耻诗名。
句·其一
作者：赵湘
朝代：宋

十度花残一觉眠。
句·其二
作者：赵湘
朝代：宋

天远草离离。
咏山屐
作者：赵湘
朝代：宋

鸟道人分去，同行只有筇。
过桥泉照齿，穿竹藓留踪。
夜阁吟登月，秋山醉挂松。
自窥还忆谢，会着在诸峰。
咏山屐
作者：赵湘
朝代：宋

鸟道人分去，同行只有筇。过桥泉照齿，穿竹藓留踪。夜阁吟登月，秋山醉挂松。自窥还忆谢，会著在诸峰。
圣号雅二篇
作者：赵湘
朝代：宋

天监王德，莫如宋赫。宋道平平，莫如法天。皇法昊天，覆罔攸私。达乎鬼方，化被孔时。维戬维禄，维生维育。被彼虫鱼，及尔草木。惟命克遂，于其有俶。皇振厥猷，法天以宁。我法我度，我经我营。或风或雨，或雷或霆。日月昭然，奋皇之明。霜肃以平，露泽以清。左右百辟，烂兮敷星。皇实法之，配道无作。始则以宽，终靡庸度。呜呼下民，亦孔之莫。皇鉴下土，将安将乐。皇视四方，匪丑匪恶。法尔天永，民祷斯恪。赫赫君道，皇其崇之。遹彼丕教，皇实基之。维基伊何，实以无为。海隅苍生，被服熙熙。天下既平，狄人既庭。其棘匪劳，神圣以宁。无乱斯聪，无惑斯明。衣裳自垂，冕旒是凝。烝哉皇极，道靡有息。勤勤以谟，罔视其迹。凿饮自鼓，耕食自绩。维相以歌，勿荷后辟。皇宅斯道，汗汗浩浩。贤俊茀茀，钟鼓考考。爰煦尔赤，爰妥其老。乐只万国，宁德攸宝。皇道靡彻，载昭载晰。克彼有截，万国是悦。皇矣圣朝，绵尔瓜瓞。是崇是洁，万世贻厥。
圣号雅二篇·其一
作者：赵湘
朝代：宋
体裁：四言诗

天监王德，莫如宋赫。宋道平平，莫如法天。皇法昊天，覆罔攸私。达乎鬼方，化被孔时。维戬维禄，维生维育。被彼虫鱼，及尔草木。惟命克遂，于其有俶。
圣号雅二篇·其七
作者：赵湘
朝代：宋
体裁：四言诗

皇宅斯道，汗汗浩浩。贤俊茀茀，钟鼓考考。爰煦尔赤，爰妥其老。乐只万国，宁德攸宝。
圣号雅二篇·其三
作者：赵湘
朝代：宋

皇实法之，配道无作。始则以宽，终靡庸度。呜呼下民，亦孔之莫。皇鉴下土，将安将乐。皇视四方，匪丑匪恶。法尔天永，民祷斯恪。
圣号雅二篇·其三
作者：赵湘
朝代：宋

皇实法之，配道无作。
始则以宽，终靡庸度。
呜呼下民，亦孔之莫。
皇鑑下土，将安将乐。
皇视四方，匪丑匪恶。
法尔天永，民祷斯恪。
圣号雅二篇·其二
作者：赵湘
朝代：宋
体裁：四言诗

皇振厥猷，法天以宁。我法我度，我经我营。或风或雨，或雷或霆。日月昭然，奋皇之明。霜肃以平，露泽以清。左右百辟，烂兮敷星。
圣号雅二篇·其五
作者：赵湘
朝代：宋
体裁：四言诗

天下既平，狄人既庭。其棘匪劳，神圣以宁。无乱斯聪，无惑斯明。衣裳自垂，冕旒是凝。
圣号雅二篇·其八
作者：赵湘
朝代：宋
体裁：四言诗

皇道靡彻，载昭载晰。克彼有截，万国是悦。皇矣圣朝，绵尔瓜瓞。是崇是洁，万世贻厥。
圣号雅二篇·其六
作者：赵湘
朝代：宋
体裁：四言诗

烝哉皇极，道靡有息。勤勤以谟，罔视其迹。凿饮自鼓，耕食自绩。维相以歌，勿荷后辟。
圣号雅二篇·其四
作者：赵湘
朝代：宋
体裁：四言诗

赫赫君道，皇其崇之。遹彼丕教，皇实基之。维基伊何，实以无为。海隅苍生，被服熙熙。
夏夜山中喜雨
作者：赵湘
朝代：宋
体裁：五言律诗

何峰云共出，一夜洒山檐。爽气连灯湿，凉声得树兼。醉吟还有意，卧听似无厌。已约凌晨起，泉声自捲帘。
天台思古
作者：赵湘
朝代：宋

游人行尽天台路，仙家杳杳知何处。
惟有山前一派溪，落花依旧流春暮。
天台香柏峰会思上人
作者：赵湘
朝代：宋
体裁：五言律诗

孤峰连鸟道，幽会兴难忘。对坐无人到，空林尽日香。断崖逢积雪，高木露微阳。静话看晴晓，联联过晚冈。
太后閤春帖子·其三
作者：赵湘
朝代：宋

平晓开朱户，轻寒御练衣。
宫童移钿扇，庆寿早期归。
太皇太后閤春帖子·其三
作者：赵湘
朝代：宋

残冰未放沟声滑，小雨频催柳色新。
昼漏渐长无一字，坐披黄老味天真。
太皇太后閤春帖子·其二
作者：赵湘
朝代：宋

长乐钟残宝殿开，鸣梢移仗问安来。
欲知纯孝通天地，和气氤氲遶御杯。
太皇太后閤春帖子·其五
作者：赵湘
朝代：宋

綵仗朝来散玉京，绮窗新网结初晴。
静呼宫女教调曲，閒引皇孙看学行。
夫人閤春帖子·其一
作者：赵湘
朝代：宋

渐暖正当挑菜日，轻阴新变养花天。君王勤政稀游幸，院院相过理管弦。
夫人閤春帖子·其一
作者：赵湘
朝代：宋

渐暖正当挑菜日，轻阴新变养花天。
君王勤政稀游幸，院院相过理管絃。
夫人閤春帖子·其一
作者：赵湘
朝代：宋

腊雪余香径，朝晖上绮甍。
翠生兰蕙色，和入管絃声。
夫人閤春帖子·其二
作者：赵湘
朝代：宋

宫娃拂晓已催班，拜谢春幡列御前。
不待春风报花信，红酥綵缕斗芳妍。
存目·其三
作者：赵湘
朝代：宋

诗题：蒙以诗惠水晶鲙辄次韵答谢首句：凝如宝匣开明镜。
存目·其二
作者：赵湘
朝代：宋

诗题：蒙惠拄杖及诗依韵奉答首句：藤枝既老解纵横。
存目·其四
作者：赵湘
朝代：宋

诗题：闻太素绝食饮水颇甚清羸以诗奉招首句：曲肱饮水归寒士。
宋颂
作者：赵湘
朝代：宋

九区混茫，皇天锡皇。羲教农化，勋纪华彰。继华于禹，承禹于汤。比于文武，逮其成康。圣道攸传，富寿无疆。隋之弃仁，天命不常。歼厥侈毒，祚归巨唐。唐孙复昏，荡于四方。民瘼其咨，逾于怀襄。草创中间，崩析滋章。割山裂川，国为披猖。氓不堪命，神恫其殃。俾宋有图，横弛竖张。日月五辰，齐其启光。实维太祖，肇基建邦。有若有苗，逆命弗祥。爰整其师，赫怒斯扬。荆舒既贡，南海趋跄。庸蜀微卢，虽险无当。惟尔曰夏，毒靡有流，民始克昌。屡饥而馔，久渴而浆。冰极授衣，暑烦降凉。洎我圣君，传叶振芳。圣神仁明，浩浩汪汪。吴人来王，并汾慑降。服不以戎，鼓罔其镗。风雨攸暨，如禽集翔。淳复天人，礼修夏商。前正后直，左贤右良。忠正并驱，回邪局藏。鳏恤寡矜，寇屏宄亡。药蒸石黎，法衡度量。乃宅孝悌，乃谨序庠。衣帛食肉，罔有攸伤。关讥匪艰，什一靡庞。虽有罟网，不罹污潢。虽有山林，不乱斧斨。虽有权衡，民不以强。虽有郛郭，民不以防。宗庙既清，郊社甚庄。品物争瑞，史载交相。未诰俗化，将时合苍。盈耳四海，但闻洋洋。其雍其熙，无施无为。乾坤法之，治于垂衣。蒙彼蚩蚩，不觉不知。天下一致，夫何虑思。清之净之，平之泰之。倏变于道，殊途同归。伟焉厥图，本蕃益枝。百世之后，实流其奇。史官既良，康哉具书。古有吉甫，为宣王诗。是故臣湘，作夫颂辞。圣德形容，神明告兹。狂斐恐慑，少颂史遗。
宋颂
作者：赵湘
朝代：宋

九区混茫，皇天锡皇。
羲教农化，勋纪华彰。
继华于禹，承禹于汤。
比于文武，逮其成康。
圣道攸传，富寿无疆。
隋之弃仁，天命不常。
殱厥侈毒，祚归巨唐。
唐孙復昏，荡于四方。
民瘼其咨，逾于怀襄。
草创中间，崩析滋章。
割山裂川，国为披猖。
氓不堪命，神恫其殃。
俾宋有图，横弛竖张。
日月五辰，齐其启光。
实维太祖，肇基建邦。
有若有苗，逆命弗祥。
爰整其师，赫怒斯扬。
荆舒既贡，南海趋跄。
庸蜀微卢，虽险无当。
惟尔曰夏，毒靡有流，民始克昌。
屡饥而馔，久渴而浆。
冰极授衣，暑烦降凉。
洎我圣君，传叶振芳。
圣神仁明，浩浩汪汪。
吴人来王，并汾慑降。
服不以戎，鼓罔其镗。
风雨攸暨，如禽集翔。
淳復天人，礼修夏商。
前正后直，左贤右良。
忠正并驱，回邪跼藏。
鳏恤寡矜，寇屏宄亡。
药蒸石黎，法衡度量。
乃宅孝悌，乃谨序庠。
衣帛食肉，罔有攸伤。
关讥匪艰，什一靡庞。
虽有罟网，不罹污潢。
虽有山林，不乱斧斨。
虽有权衡，民不以强。
虽有郛郭，民不以防。
宗庙既清，郊社甚庄。
品物争瑞，史载交相。
未诰俗化，将时合苍。
盈耳四海，但闻洋洋。
其雍其熙，无施无为。
干坤法之，治于垂衣。
蒙彼蚩蚩，不觉不知。
天下一致，夫何虑思。
清之浄之，平之泰之。
倏变于道，殊途同归。
伟焉厥图，本蕃益枝。
百世之后，实流其奇。
史官既良，康哉具书。
古有吉甫，为宣王诗。
是故臣湘，作夫颂辞。
圣德形容，神明告兹。
狂斐恐慴，少颂史遗。
官舍偶书
作者：赵湘
朝代：宋

病枕方行药，公门似隐居。孤烟寄庭木，微雨长秋蔬。宦薄惭骑马，山高梦结庐。期僧仍未至，慵写与人书。
官舍偶书
作者：赵湘
朝代：宋

病枕方行药，公门似隠居。
孤烟寄庭木，微雨长秋蔬。
宦薄惭骑马，山高梦结庐。
期僧仍未至，慵写与人书。
宿成秀才水阁
作者：赵湘
朝代：宋
体裁：七言律诗

卷箔无应永夜虚，凭栏还似钓鱼师。床头雨细飘芦苇，池上灯寒照鹭鸶。孤枕听泉随断梦，好风吹竹隔残棋。主人不寐客魂爽，晓色欲来犹赋诗。
寄东阳王明府
作者：赵湘
朝代：宋
体裁：五言律诗

经炎虽得信，旦夕梦兼思。多暇知无事，新秋合有诗。树凉看雨过，吏散见蝉移。谁共清宵坐，西轩月满池。
寄兰江鞠评事
作者：赵湘
朝代：宋
体裁：七言律诗

东望堪思捧刺时，姓名相齿有人知。公堂伴语山光入，秋阁尝茶树影移。石上琴尊容赏月，水边台榭许题诗。重因送客留连甚，长记还家不敢辞。
寄国清处谦
作者：赵湘
朝代：宋

三江风浪隔天台，想见当时赋咏才。
近有高僧飞锡去，更无余事出山来。
猿猱历历窥香火，日月纷纷付劫灰。
我欲相期谈实相，东林何必谢刘雷。
寄新安梁殿丞
作者：赵湘
朝代：宋
体裁：七言律诗

郡孤诗句许秋供，见说多閒却似慵。移树好禽来独院，上楼高雪在诸峰。泉当月际摇吟影，藓自云边得屣踪。此兴未寻频挂梦，阮公池馆旧相容。
寄杨坦明府
作者：赵湘
朝代：宋

不语仍孤立，何人知此情。春禽鸣别树，夜雨入空城。望远魂堪断，思閒梦亦清。曾陪游岳寺，绕竹共题名。
寄杨坦明府
作者：赵湘
朝代：宋

不语仍孤立，何人知此情。
春禽鸣别树，夜雨入空城。
望远魂堪断，思閒梦亦清。
曾陪游岳寺，遶竹共题名。
寄杨埙
作者：赵湘
朝代：宋
体裁：五言律诗

闭门苔自长，春恨极天涯。落日山横水，空城雨过花。断狂曾避蝶，多病更闻蛙。江上无消息，风吹渡柳斜。
寄梁鼎殿丞
作者：赵湘
朝代：宋

登门长失约，千里阻关河。每为秋风至，空令夜梦多。旧时曾见许，新诺复如何。想望临荒径，微微雨滴蓑。
寄梁鼎殿丞
作者：赵湘
朝代：宋

登门长失约，千里阻关河。
每为秋风至，空令夜梦多。
旧时曾见许，新诺復如何。
想望临荒径，微微雨滴蓑。
寄梁鼎殿丞十二韵
作者：赵湘
朝代：宋
体裁：五言排律

忆昔初投刺，秋风八咏边。偶参知好日，一见自多年。吏散公堂雨，帘垂馆树烟。共吟曾试茗，同坐或闻蝉。渡水寻支遁，登山学地仙。献酬多奥妙，谈笑屡迁延。夜月侵诗卷，寒灯落酒船。醉容韦带去，卧许石床连。池馆今何远，汀洲思倍牵。庾楼知有约，颜巷奈多缘。病眼随蓬断，愁心逐旆悬。高台聊一望，芳草夕阳天。
寄湖州刁殿丞
作者：赵湘
朝代：宋

白苹溪湛五亭寒，物象全宜谢守閒。
秋尽棋声过竹寺，雨余诗思落茶山。
鸟依高树和烟宿，人钓清流带月还。
池馆有情多入梦，近来谁在笛声间。
寄湖州刁殿丞
作者：赵湘
朝代：宋

白蘋溪湛五亭寒，物象全宜谢守閒。秋尽棋声过竹寺，雨馀诗思落茶山。鸟依高树和烟宿，人钓清流带月还。池馆有情多入梦，近来谁在笛声间。
寄霅川刁殿丞十二韵
作者：赵湘
朝代：宋

柳浑曾吟郡，中间遇牧之。
留连皆往日，寂寞偶多时。
物象应无改，轩车自有期。
忆山辞阙早，采药上官迟。
泽国閒堪赏，公堂静好窥。
扫苔红叶过，临水白苹移。
树石秋供画，汀洲晓入诗。
讴谣渔父得，孤洁鹭鸶知。
笛外风含酒，楼中月照棋。
野田耕带雨，寒井汲和澌。
城郭烟霞近，人家橘柚垂。
会须寻此景，况与二公宜。
寄霅川刁殿丞十二韵
作者：赵湘
朝代：宋

柳浑曾吟郡，中间遇牧之。留连皆往日，寂寞偶多时。物象应无改，轩车自有期。忆山辞阙早，采药上官迟。泽国閒堪赏，公堂静好窥。扫苔红叶过，临水白蘋移。树石秋供画，汀洲晓入诗。讴谣渔父得，孤洁鹭鸶知。笛外风含酒，楼中月照棋。野田耕带雨，寒井汲和澌。城郭烟霞近，人家橘柚垂。会须寻此景，况与二公宜。
山居引泉
作者：赵湘
朝代：宋

自引灵泉胜取冰，入云穷穴始因僧。
閒疏咽处秋无际，静听时来月有层。
乍觉疏林多爽气，渐疑幽石减寒棱。
雨余终夜西风起，流过吟窗溅着灯。
山居引泉
作者：赵湘
朝代：宋

自引灵泉胜取冰，入云穷穴始因僧。閒疏咽处秋无际，静听时来月有层。乍觉疏林多爽气，渐疑幽石减寒棱。雨馀终夜西风起，流过吟窗溅著灯。
山行
作者：赵湘
朝代：宋
体裁：七言律诗

翠满衣裳远径分，渐供幽兴入诗门。临泉自爱窥筇影，过藓何妨驻屐痕。因惹断云还倚石，偶看残照学呼猿。行行却喜无人到，曾为秋来挂梦魂。
忆别
作者：赵湘
朝代：宋
体裁：七言律诗

何处篱筵酒欲空，夜凉横玉自吹风。人当木落关山外，秋在月明池馆中。隔水不堪惊远梦，入云犹拟触孤鸿。凭栏寂寂还多感，谁会无言忆马融。
戊子岁东归书事呈庞先辈
作者：赵湘
朝代：宋
体裁：五言律诗

上国有春榜，远人无试期。携琴出关早，闻雨到家迟。卧病邻皆笑，嫌贫仆转痴。高堂倚门久，此去尚多岐。
招阮山人宿
作者：赵湘
朝代：宋

初晴石路新，溪户别无邻。
自夏评诗徧，经秋扫叶频。
拂琴堂有月，餐药病离身。
欲话因来宿，西轩只两人。
招阮山人宿
作者：赵湘
朝代：宋

初晴石路新，溪户别无邻。自夏评诗遍，经秋扫叶频。拂琴堂有月，餐药病离身。欲话因来宿，西轩只两人。
新定旅馆中作
作者：赵湘
朝代：宋

岁月乡关外，溪山螟色中。孤城秋闭雨，独客夜闻鸿。病使新髭出，贫令旧业空。思归不得梦，攲枕近梧桐。
新定旅馆中作
作者：赵湘
朝代：宋

岁月乡关外，溪山螟色中。
孤城秋闭雨，独客夜闻鸿。
病使新髭出，贫令旧业空。
思归不得梦，欹枕近梧桐。
方广寺石桥
作者：赵湘
朝代：宋

白石峰犹在，桥横一径微。多年无客过，落日有云归。水净苔生发，山寒树著枝。如何方广寺，千古去人稀。
方广寺石桥
作者：赵湘
朝代：宋

白石峰犹在，桥横一径微。
多年无客过，落日有云归。
水浄苔生髮，山寒树着枝。
如何方广寺，千古去人稀。
旅中示所知
作者：赵湘
朝代：宋

无憀作客时，况逼入关期。听雨醒如醉，闻蝉坐欲移。病催新发长，贫有故人知。应念将行计，出门多路岐。
旅中示所知
作者：赵湘
朝代：宋

无憀作客时，况逼入关期。
听雨醒如醉，闻蝉坐欲移。
病催新髮长，贫有故人知。
应念将行计，出门多路岐。
早秋言事
作者：赵湘
朝代：宋
体裁：七言律诗

苔染衡门绿有钱，不堪风月渐凄然。蛩声乍出斜阳外，山色初来落木边。扫叶偶窥栽菊地，卷帘因作捣衣篇。故人南北新髭长，昨夜高怀雨滴蝉。
春夕偶作
作者：赵湘
朝代：宋

一夕衡门独自开，雨阴深巷少尘埃。酒醒风傍池边起，坐久月从花上来。何处夜歌初欲断，四邻春梦未知回。因思此兴无人共，时复孤吟步绿苔。
春夕偶作
作者：赵湘
朝代：宋

一夕衡门独自开，雨阴深巷少尘埃。
酒醒风傍池边起，坐久月从花上来。
何处夜歌初欲断，四邻春梦未知回。
因思此兴无人共，时復孤吟步绿苔。
春日宿信安张明府厅
作者：赵湘
朝代：宋
体裁：七言律诗

夕景含钟露欲零，幽人醉宿长官厅。床头藓色虽连月，池底花阴更杂星。梧叶乍题无物污，蜀琴微响有风经。陶公伴客不思睡，门外数峰山晓青。
暮春郊园雨霁
作者：赵湘
朝代：宋
体裁：五言律诗

郊园春已暮，霁色射疏篱。地静苔过竹，沙清树入池。野人来尽日，山鸟话多时。偶傍松窗立，微风动七丝。
暮秋过沈齐别业
作者：赵湘
朝代：宋

暮蝉频响胜闻歌，白石床清藓色和。
径冷独留寒菊在，树疏分得夕阳多。
沙泉月澹曾栖雁，篱落烟微半着莎。
谁问寂寥诗景趣，竹扉时有野僧过。
暮秋过沈齐别业
作者：赵湘
朝代：宋

暮蝉频响胜闻歌，白石床清藓色和。径冷独留寒菊在，树疏分得夕阳多。沙泉月澹曾栖雁，篱落烟微半著莎。谁问寂寥诗景趣，竹扉时有野僧过。
望云岩
作者：赵湘
朝代：宋

不见寒山子，寒岩日欲曛。无人到深处，众木隐孤云。水照秋痕尽，霞明晚翠分。孤猿啼亦在，谁向此中闻。
望云岩
作者：赵湘
朝代：宋

不见寒山子，寒岩日欲曛。
无人到深处，众木隠孤云。
水照秋痕尽，霞明晚翠分。
孤猿啼亦在，谁向此中闻。
柘湖
作者：赵湘
朝代：宋

盐邑沦此地，柘山岿其濒。
復惊秦时女，化作湖上神。
世事喜反覆，孰能识涯津。
物变虽万殊，不惑固有人。
桐江晚望
作者：赵湘
朝代：宋

叠浪浸天青，离愁望处生。雨馀孤岛暝，花落一船横。岸远红兰湿，鱼狂白鸟惊。无人问行客，山寺莫钟声。
桐江晚望
作者：赵湘
朝代：宋

迭浪浸天青，离愁望处生。
雨余孤岛暝，花落一船横。
岸远红兰湿，鱼狂白鸟惊。
无人问行客，山寺莫钟声。
江秀才新居
作者：赵湘
朝代：宋
体裁：五言律诗

营居知避俗，领鹤过秋郊。泉照书初架，窗移树未巢。留题新墨湿，掩户旧邻敲。数本当帘竹，茶烟渐欲交。
游烂柯山
作者：赵湘
朝代：宋
体裁：五言律诗

仙人与王质，相会偶多时。落日千年事，空山一局棋。树高明月在，风动白云移。未得酬身计，閒来学采芝。
游石桥寺
作者：赵湘
朝代：宋

陶令寻山胜境开，偶陪清赏忆天台。秋云尽放诸峰出，野水时闻独鸟来。岩畔坐宜窥蟋蟀，树边行亦避莓苔。斜阳石上题诗去，更向松阴绕一回。
游石桥寺
作者：赵湘
朝代：宋

陶令寻山胜境开，偶陪清赏忆天台。
秋云尽放诸峰出，野水时闻独鸟来。
岩畔坐宜窥蟋蟀，树边行亦避莓苔。
斜阳石上题诗去，更向松阴遶一迴。
照上人山房庭树
作者：赵湘
朝代：宋

惹云非手植，自与薜萝交。雨过苔侵影，秋来月照巢。锡寒枝上挂，偈好叶中抄。谁见僧行绕，烟凉夜磬敲。
照上人山房庭树
作者：赵湘
朝代：宋

惹云非手植，自与薜萝交。
雨过苔侵影，秋来月照巢。
锡寒枝上挂，偈好叶中抄。
谁见僧行遶，烟凉夜磬敲。
留连李寺丞吟诗阁
作者：赵湘
朝代：宋
体裁：七言律诗

静阁采诗人罕到，栖栖树石尽当檐。长因夜月全开户，独为南山不下帘。得句砚中秋水减，觅题池上晚花添。炎天几度相留宿，曾值风凉雨气兼。
登天竺灵隐寺上方
作者：赵湘
朝代：宋

寺高傅绝顶，一到即忘机。夜月逢僧早，秋云出树微。磬边岩狖过，窗外海雕飞。欲下莓苔磴，题名却惜归。
登天竺灵隠寺上方
作者：赵湘
朝代：宋

寺高传绝顶，一到即忘机。
夜月逢僧早，秋云出树微。
磬边岩狖过，窗外海鵰飞。
欲下莓苔磴，题名却惜归。
登扬州孝先寺佛阁
作者：赵湘
朝代：宋

胜寺登危阁，凭栏即近雕。无云生北固，看日下南朝。木落吴山迥，天晴楚水遥。从容万虑息，目喜赴僧招。
登扬州孝先寺佛阁
作者：赵湘
朝代：宋

胜寺登危阁，凭栏即近鵰。
无云生北固，看日下南朝。
木落吴山迥，天晴楚水遥。
从容万虑息，目喜赴僧招。
登杭州冷泉亭
作者：赵湘
朝代：宋
体裁：七言律诗

天竺峰西月几层，亭孤应忌俗人登。山光晓射闻猿客，泉影秋摇倚树僧。微雨洒台青有点，片云生石冷多棱。斜阳更起题诗兴，还喜重来或未能。
登程主簿南亭
作者：赵湘
朝代：宋

南溪亭蔽月，主簿好看云。
暇日曾移树，炎风尽带熏。
四窗山曲入，一径草微分。
买石清流底，名贤待赠君。
登程主簿南亭
作者：赵湘
朝代：宋

南溪亭蔽月，主簿好看云。暇日曾移树，炎风尽带薰。四窗山曲入，一径草微分。买石清流底，名贤待赠君。
登高
作者：赵湘
朝代：宋
体裁：五言律诗

天晴九月九，秋思搅腾腾。大醉无人会，高山独自登。看鸿时背水，采菊阻寻僧。往事还堪忆，狂吟罢未能。
皇后閤春帖子·其一
作者：赵湘
朝代：宋

紫兰红蓼簇香盘，晓逐金壶下太官。
朝罢三宫归已晚，日华明丽雪消残。
皇后閤春帖子·其三
作者：赵湘
朝代：宋

暖日晖晖动，清渠泱泱流。
六宫修岁事，拂拭采桑鈎。
皇后閤春帖子·其二
作者：赵湘
朝代：宋

葭灰已逐阳和动，绣镂初随日景加。
欲助君王修俭德，不将宫样织新花。
皇帝閤春帖子·其一
作者：赵湘
朝代：宋

和气生金殿，微风转画旗。
年年好春色，先是帝先知。
皇帝閤春帖子·其二
作者：赵湘
朝代：宋

迎气来归祚，宜春祝降祥。
皇心勤治切，应喜寸阴长。
皇帝閤春帖子·其四
作者：赵湘
朝代：宋

昼漏新添刻，春寒早放班。
恩随宽大诏，一日徧人间。
秋夕宿杨明府厅
作者：赵湘
朝代：宋

主人无俗缘，留客菊花边。雨气寒并竹，秋声夜杂蝉。爽知于酒称，閒觉爱棋偏。不欲攲孤枕，更深却漱泉。
秋夕宿杨明府厅
作者：赵湘
朝代：宋

主人无俗缘，留客菊花边。
雨气寒并竹，秋声夜杂蝉。
爽知于酒称，閒觉爱棋偏。
不欲欹孤枕，更深却潄泉。
秋夕旅馆言事
作者：赵湘
朝代：宋

一点孤灯万里身，离肠曾搅九回频。梧桐自管秋来雨，蟋蟀谁妨夜后人。枕上梦将衣共短，卷中诗与发同新。江边但厌携琴去，明月西风满路尘。
秋夕旅馆言事
作者：赵湘
朝代：宋

一点孤灯万里身，离肠曾搅九回频。
梧桐自管秋来雨，蟋蟀谁妨夜后人。
枕上梦将衣共短，卷中诗与髮同新。
江边但厌携琴去，明月西风满路尘。
秋夜舟中作
作者：赵湘
朝代：宋
体裁：七言律诗

酒醒身计正悠悠，泽国如萍信水流。独夜听鸿深浦宿，坏篷连雨一灯秋。年来自觉新诗澹，江上谁怜旧业优。肠断山家数声笛，不知孤客在孤舟。
秋夜集李式西斋
作者：赵湘
朝代：宋

泽国秋光淡，诗家夜会清。
雨余逢月色，风静得琴声。
小径幽虫绝，寒阶落叶并。
尝茶不拟睡，自起遶池行。
秋夜集李式西斋
作者：赵湘
朝代：宋

泽国秋光淡，诗家夜会清。雨馀逢月色，风静得琴声。小径幽虫绝，寒阶落叶并。尝茶不拟睡，自起绕池行。
秋日宿楚江西寺
作者：赵湘
朝代：宋
体裁：七言律诗

沧浪生计任西东，人向萧园寄断蓬。灯影半轩无梦寐，雨声长夜在梧桐。閒僧正笑吟髭白，故国那堪水树红。志业未知谁念我，明朝江上苇花风。
秋日江亭
作者：赵湘
朝代：宋
体裁：七言律诗

远岸鸣蝉未拟休，蝉边风叶动飕飗。平沙露白聊宜鹤，孤岛分青独映秋。野色半侵凉气湿，水光低引夕阳流。题诗尽日无人伴，空忆潇湘有钓舟。
秋日过吴侃幽居
作者：赵湘
朝代：宋
体裁：五言律诗

掩门多径草，凉气动疏林。细雨经烟尽，微阳到菊深。话诗无鸟过，试茗有僧寻。欲去还留宿，窗边月照琴。
秋日过韩原隠居
作者：赵湘
朝代：宋
体裁：七言律诗

霜落门前石齿清，静中曾听咽泉声。分题会客多无说，抱疾迎僧忽强行。窗外叶随蝉影过，井边苔趁雨痕生。纱巾任侧衣从破，二十年来不到城。
秋晚舟泊桐江
作者：赵湘
朝代：宋
体裁：七言律诗

严子陵边水自流，夕阳无语倚松舟。乍逢风月羞为客，及到溪山识尽秋。移树断蝉初过雨，立沙孤雁偶随鸥。乡心旅思何人会，芦苇萧萧一笛幽。
秦淮晚泊
作者：赵湘
朝代：宋
体裁：五言律诗

晚泊秦淮上，无人独倚樯。遥峰平积水，别浦露残阳。往事随天望，新蝉聒树黄。渔翁有深意，不语自鸣榔。